text:
E ooɗoo yonta internet, ɗo neɗɗo waawi winndude, bayyina ko welaa, yimɓe ina poti anndude hol ko jari jaabaade e hol ko jaraani jaabaade. Haa teeŋti noon kadi so tawii ummorii ko yimɓe ɓe ngañgu mum en e juulɓe seedtini. Ɗum noon, ina gasa, ñalnde fof neɗɗo yiya ko yiɗaa yiyde, walla nana ko yiɗaa nande ina haalee e diine mum. Ɗuum noon ina toɗɗii juulɓe, e heeferɓe fof, hay diine gooto daɗataa heen.
Saaysayeeɓe waaɓe no Salmaan Rishdi e woɗɓe ina keewi hannde. So on nooynaaki won ɗeen e golle ɓe mbaɗata yiɗde tuufaade on, ñalnde kala ma on ceppu, ñalnde kala maa wood gaañiiɓe e maayɓe…
E ooɗoo yonta internet, ɗo neɗɗo waawi winndude, bayyina ko welaa, yimɓe ina poti anndude hol ko jari jaabaade e hol ko jaraani jaabaade. Haa teeŋti noon kadi so tawii ummorii ko yimɓe ɓe ngañgu mum en e juulɓe seedtini. Ɗum noon, ina gasa, ñalnde fof neɗɗo yiya ko yiɗaa yiyde, walla nana ko yiɗaa nande ina haalee e diine mum. Ɗuum noon ina toɗɗii juulɓe, e heeferɓe fof, hay diine gooto daɗataa heen.
Saaysayeeɓe waaɓe no Salmaan Rishdi e woɗɓe ina keewi hannde. So on nooynaaki won ɗeen e golle ɓe mbaɗata yiɗde tuufaade on, ñalnde kala ma on ceppu, ñalnde kala maa wood gaañiiɓe e maayɓe… Seede mum, ko yimɓe ina e haala e jiiɓru oo filmo kuɗaaɗo, jaaynde Faraysiire wiyeteende “Charlie Hebdo” ina aywina nulaaɗo laawol goɗngol.
Kono ina moƴƴi kadi juulɓe paama ko ɓuri heewde e ɗee baɗe, ko yiɗde dañde e mum en laawol, ko yiɗde laawde ɗum en e huutoraade nguun laawgu ngam ɓeydaade bonnitde ɗum en. Sibu eɗen nganndi kadi ko waɗi koo, wonaa Ameriknaaɓe fof ngondi heen, sibu Amerik ina waɗi juulɓe haa heewi. Ɗum noon, jaaboraade ɗum yande e Ameriknaaɓe fof ina wara, ina felnii no feewi, sibu, aɓe mbaawi yande e juulɓe hono maɓɓe. Wonaa kadi Faraysenaaɓe fof ngondi e ko “Charlie Hebdo” waɗi koo, sibu Farayse ina heewi juulɓe, yoga e Faraysenaaɓe kadi ñiŋii ɗee golle, nde tawnoo ina laaɓti, ndeeɗoo jaaynde wonaa yiɗde huutoraade wellitaare wondi, faandaare mayre e ooɗoo sahaa, ko seknoraade juulɓe. Hay gardiiɗo hilifaaɓe leydi Farayse seedtiima ɗuum, nde wiyata “cumu ñifirtaake jayngol”! Yiɗde wiyde ndeeɗoo jaaynde woni ko e duppude yimɓe. Hay laamu Amerik e hoore mum ñiŋii ɗee golle bonɗe, gila e Hilary Clinton haa e yooɓnaaɓe konngol woɗɓe.
Onon goongɗinɓe, e ooɗoo yonta internet, hoto tampinee koye mon, ñalnde fof maa on njiy ko on njiɗaa yiyde, walla nanon ko on njiɗaa nande ina haalee e diine mon, ɗum noon ina toɗɗii juulɓe, e kerecee en, e hinndu en e yahuud en fof, hay diine gooto daɗataa heen.
So on nooynaaki ɗuum, ko waɗi e ndeeɗoo yontere koo, maa waɗtu, ñalnde kala ma on ceppu, ñalnde kala maa wood gaañiiɓe e maayɓe… Waɗi noon ko e yonta ngon-ɗen oo, haangaaɓe ɗiɗo tan, jogiiɓe kameraa e internet maa laaw winndere ndee kala, ummina seppooji e pelɓondire e jookli aduna hee kala, hono no jooni nii. Ɓe ndaña ko ɓe njiylotonoo koo, sibu maa on mbarondir e koye mon. Oɗon poti salaade ɗuum. Ndartinee oo bone.
Hol ko addi oo fitina fof
Hannde, nguuɗoo laawgu, oo fitina, ɗee pelɓondire bonɗe e barondire nana nguɗa leyɗeele juulɓe. Hol ko saabii ɗum ? Sabii ɗum dey ko to Kaliforni (Amerik), neɗɗel jaasngel, ganndiraangel nguyka, woodii ɓe yoɓi 75 dolaar (ujunnaaje noogaas mbuuɗu) ñalawma fof, yo ngar galle mum ngam waɗde sinemaa mo jotondiraani hay batte e Lislaam. Caggal ɗuum, o wayli haala maɓɓe, o lomtiniri ka konnguɗi goɗɗi, o waɗti ɗum filmo bonɗo (eɗen moolii heen Alla) jalkitoowo nelaaɗo Muhammed. Caggal ɗum o yeeyni mo, kono hay gooto nootaaki mo, waɗtaani e ko o waɗi koo hakkille.
Ndeen, o itti e filmo hee taƴre 14 hojom, o yolli ɗum nder Youtube, nder internet. Ɗoon ne kadi hay gooto waɗtaani heen hakkille. Caggal ɗuum, e yontere ɓennunde ndee, gaño lislaam gooto to Virginie, yolliti kadi wideyoo oo e internet, kono ngolɗoo laawol, omo firaa e Arab, o neldi jokkorgal ngal saaysayeeɓe woɗɓe e jaaynooɓe to Misra. Tele Misra yaltini heen huunde. Baɗoowo politik gooto ñiŋi ɗum. Diiniyankooɓe laawii.
Ɓe noddi seppo rewrude e Facebook et Twitter, ngam yande e ammbasaad Amerik to Keer. Fitina oo reɓi. Ammbasadeer Amerik to Libi waraa heen, cumu jaɓi, reɓi haa e leyɗe goɗɗe.
Nde fitina oo fuɗɗii tan, kanko puɗɗunooɗo wideyoo oo, o wiyi ko o yahuud israayiilnaajo, tee ko yahuud en woɗɓe ndokki mo kaalis. Kono o fen. Jooni kadi o wiyi ko o kerecee kopto, hay so tawii noon kopte en to Misra ina ngañi gollal makko ngal tee njiɗaa fes ɓallaade mo.
Ɓe ndañii sago maɓɓe
Gooto e sikkaaɓe mballitiino mo ɓee, wiyi ko neɗɗo diine budaa. Hay so tawii filmo oo waɗaa ko Amerik, to Sudaan, seppooɓe ɓee njani ko e ammbasaad Biritaan, e Almaañ. Woodi Misranaaɓe kadi yanɓe e ammbasaad Holande, sabu maɓɓe sikkude ko Pays Bas woni caggal filmo oo. Gooto fof ina yiyloo mo takki e mo yani.
Faandaare waɗɓe filmo oo ko yiɗnoode hollitde wonde Lislaam ko diine neegre. Hannde ɗiiɗoo seppooji e njannguuji ngonanii ɓe daliilu. Baɗɗo filmo o wiyii wonde « juulɓe tagraa ko ñaaɗre e warhoore ». O wiyi kadi «Lislaam ko nguɗu ». Wonande caroowo filmo oo « fitinaaji baɗɗi Misra ɗii kollitii no diine oo e yimɓe mum mbayi neegde, ɗum goongɗinii ko filmo oo haali koo ». Ɗum noon ina wayi no seppooɓe ɓee baɗi tan ko ko waɗɓe filmo oo njiylotonoo koo.
Demokaraasi e karallaagal
Baɗboniiɓe ɓee ndartotaako ɗoo, ɓayri ɓe njiyii eɗum metta juulɓe, ñalnde kala maa ɓe mbaɗ ko ɓe cikki ina muusa ɗum en (añɓe Alla). Tee, e nder leyɗe mawɗe ɗee, sariya haɗaani ɓe ɗuum, sibu gooto kala ina wellitaa haalde ko welaa.
Hay so sariya harmiinoono ɗuum ne, karallaagal yettiima ɗo hay gooto waawaa haɗɓe ɓe yollude e internet ko ɓe nijiɗi koo, tee mumtotaako. Kanko baɗɗo filmoo oo, ko o pawanooɗo nii kuugal sabu nguyka, ɗum noon o alaano hakke huutoraade ordinateer boom saka internet tawa o yamiraaka. Kono en njiyii ɗuum dartinaani mo. Ɗuum haɗaani baɗtanɗo mo filmo oo e ɗemngal Arab oo, yollitde wideyoo oo e internet e sarde ɗum caggal leydi.
Parbagaan cooyniijo jeyaa ko e mbaydiiji wellitaare miijo e haala hannde. O yerondiri kadi ko keewtugol warngooji. Warde neɗɗo meeɗaa wayde nii newaade. E nder leyɗe juulɓe, warooɓe ɓee korsini ko bommbooji, tee ko yimɓe heewɓe ɓe mbardata laawol gootol. To Dental Amerik, ko petelaaji ɓe ɓuri horsinde. To Japon ko gaas sarin. Ɓe kuutorii ko engere e njanngu Oklahoma City. Ñalnde 11 settaambar, ownooɓe ɓee kuutorinoo ko laɓɓe e diwooje nawooje yimɓe. Caggal ɗuum kadi ko ɓatakeeji loowaaɗi anthrax .
Jalkito kadi ɓuri saɗde faddaade. Sabu kuftodingol karalleeje limniije e internet, neɗɗo ina waawi sarde wideyooji e nder winndere ndee kala e mudda gooto, tawa ko galbinooje diine baawɗo wonde kala.
So on mbelaaka, bommbo oo kalittaa
Wideyooji ɗii ina mbaawi wontude kaɓirɗe bonɗe. Kono kadi, eɗi njogii njaafndi : fof fawii ko e mon. Ko onon ngoni pettinoowel ngel. So on njaɓaani, bommbo oo kalittaa.
Ɗumɗoo toɗɗaaki juulɓe tan, hay so tawii, e ko wattindii koo, ko kamɓe ɗum ɓuri joopaade. Wideyooji ƴattotooɗi diineeji ɗii kala ina tawee e nder Youtube : ƴattotooɗi yahuud en, kerecee en, hinnduu en, katolik en, mormon en, budaa en, e goɗɗi kadi.
Ina waɗi heen ko kilipaaji jalkitooji. Ina waɗi heen ɓurɗi nefnaade. Keewɗi heen njolliraa ko ngam felɓondirde enɗameeje e leƴƴi. Ɓee wanndotooɓe mbaɗataa ceerungal. Jaltinɗo filmo bonnitoowo Muhammad (Muhammad mo jam e Kisal ngono oo) ina sosi kadi goomu ceppoowu sahaa e sahaa kala nder juulirɗe mormon en.
Gaawgol ngañgu e warngooji nattataa so tawii oɗon mbeeɓiri nii rullinde e yaawde memde ceŋdi. Gaywingol nulaaɗo mon e nder ordinateer baawɗo wonde kala, jokkiiɗo e internet, ina foti nattude waɗnude on ko on njiɗaa. Ko noon kadi pot-ɗon saloraade rewde won koon ndiiniyankeewon nguurtowon on e neegre. Njoɗɗinee kaaƴe mon, ngartiron hakkillaaji mon ! Kootee cuuɗi mon, paytee juulirɗe mon, njuulon. Alla ina mawni no feewi. Ndewee mo, ceerton e seyɗaane.
Taƴre e winndannde William Saletan, in “Film anti-islam: chers croyants, ignorez les vidéos d’abrutis sur Internet!”
Ƴoogirde : Slate.fr / fulo : Bookara Aamadu Bah


c: text/html

text:
So wonaano wullaango Musiɗɗo Abuubakri Kulibali (a_koulibaly@yahoo.fr, Mob: 00 243. 998 934 944 / 0 243 812 100 562 to Kinshasa, Congo RDC) en njaawataano tinde wonde musiɗɗo men, banndiraaɗo men, mawɗo men ALHAJJI ABUUBAKRI DEM ruttiima e joom mum ñalnde 29/04/2009 to Ndakaaru ; o wirnaa ko ñalnde 30/04/09 to baamuule Yoof (Ndakaaru). Oo kabaaru yettii e men ɗo e Nuwaasoot ko ñalnde alarba 6 mee 2009, e kuɗol denɗi men, tokara caŋkiiɗo o, gonɗo too e Konngo (yo Alla yoɓ mo).
So wonaano wullaango Musiɗɗo Abuubakri Kulibali (a_koulibaly@yahoo.fr, Mob: 00 243. 998 934 944 / 0 243 812 100 562 to Kinshasa, Congo RDC) en njaawataano tinde wonde musiɗɗo men, banndiraaɗo men, mawɗo men ALHAJJI ABUUBAKRI DEM ruttiima e joom mum ñalnde 29/04/2009 to Ndakaaru ; o wirnaa ko ñalnde 30/04/09 to baamuule Yoof (Ndakaaru). Oo kabaaru yettii e men ɗo e Nuwaasoot ko ñalnde alarba 6 mee 2009, e kuɗol denɗi men, tokara caŋkiiɗo o, gonɗo too e Konngo (yo Alla yoɓ mo).
Sikke alaa, golle Al Hajji Abuubakri Dem mo Kanel e Kanaraaji to Senegaal ene nganndaa ɗo sanne e leydi Muritani, haa teeŋti e to bannge fedde Ɓamtaare Pulaar e Muritani e kala toppitiiɓe jaŋde e ɓamtaare ɗemɗe ngenndiije Afrik. Ko o ganndo, ko o karallo (aasinyoor ndema), ko o wiɗtiyanke, ko o daraninooɗo Pulaar e leñol ngol. O dardinooma e Yero Dooro Jallo e Fedde Ɓamtoore Pulaar Senegaal. Defte ɗe Abuubakri Dem wallifii, walla firi e pulaar ene keewi sanne, eɗen mbaawi limtude heen :
– defte ndema ɗe o adii wallifaade, ko wayi no legimaaji keewɗi no ndemirtee : karot, tamaate, pompiteer, ekon ;
– defte diine : deftere baaba makko Ceerno Saydu SOORAW winndunoo e arab, o firi ɗum e pulaar ; deftere wiyeteende «Jihaadi Sheek Umar Taal e yiyannde caɗtodiiɗo makko, Lamin Maabo mo Haayre Laaw, Podoor-Senegaal» nde keɓ-mi e junngo mum ñalnde 26/02/1987 to Ndakaaru ;
– deftere coñce nde o firi, o inniri nde "Inta Aanniinde", nde Seek Haamiidu Kan winndunoo e farayse, anndiraande "L’Aventure ambiguë" ;
– defte karallaagal (ndema, eɓɓooji, jaŋde, ekon) ɗe o firdi e Yero Dooro Jallo, e Sonyaa F. Jallo, e Fari Silat Kah, e Mammadu Njaay, to ARED (Ndakaaru), e ko heddii….
Eɗen njenanaa, hono no Abuubakri Kulibali wiyri en nii, Abuubakri Dem waɗi nguurndam mum fof ko e diine e pulaar. O ardiima fedde Ɓamtoore Pulaar Senegaal ko juuti. Golle jeeyngal Pulaar nawii mo haa to Orop : e hitaande 1984, min kawrii to Bordoo (Farayse) e joɗnde fedde Kawtal Janngooɓe Pullar/Fulfulde e Winndere he. Omo jeyaa e sosɓe fedde ARED toppitiinde muulgol defte pulaar. En mbaawaa limtidde ɓure makko, kono eɗen mbaawi wiyde ko e calɗi leñol ngol o jeyanoo.
E innde am, e innde Yiilirde Ngenndiire, e terɗe fedde Ɓamtaare Pulaaar e Muritani, kam e daraniiɓe ɗemɗe ngenndiije e leydi ndi haa arti e Pulaar, kadi e innde banndiraaɓe rewo fof (sabu omo jiidaa gaay no feewi), eɗen nelda duwaawu feewde e ɓesngu makko, mawɓe e sukaaɓe hono Abuubakri kulibali, e Ceerno Kan, e Mariyam Dem, e Faati Dem, e Maariyata Dem, e Abdullaay Dem, e Aminata Kura Dem, e Mohammadu Dem, ekon) e denndaangal banndiraaɓe wonɓe e jookli winndere nde fof, haa arti e to Fuuta (hono Kanel, e Fummihaara, ekon). Yo yuurmeende Alla nde jippo e makko, yo Alla haarnu mo aaljanna, kanko e maayɓe juulɓe kala. Yo barke makko heddo e ko o ɗacci ko. Aamiin.
Aamadu Umaar Jah
E-mail : fbamtaare_pulaar@yahoo.fr , amadoumar_dia@yahoo.fr
Tel : 00 222 640 11 04 / 00 222 241 11 04

robotstxt: allowed

filter: keep


text:
Wolde heblantenoonde ko ina wona lebbi jooni ndee, ummiima ! Nde fanndanooka jooni, kono, sabu golle ownooɓe jogiiɓe rewo leydi Mali gila ñalnde 22 marse 2012, Hooreejo leydi Mali e mudda, hono Jookunndaa Tarawore, noddii Farayse yo faabo ɗum en. Farayse ɓuuɓtinaani, sibu ko ñalnde 11 saawiyee 2013, balɗe ɗiɗi caggal naatgol ownooɓe ɓee e wuro Konnaa, laaɗe maɓɓe diwooje mbommbi tuddule ownooɓe to Gaawo, Leere, Konnaa, e goɗɗe …
Wolde heblantenoonde ko ina wona lebbi jooni ndee, ummiima ! Nde fanndanooka jooni, kono, sabu golle ownooɓe jogiiɓe rewo leydi Mali gila ñalnde 22 marse 2012, Hooreejo leydi Mali e mudda, hono Jookunndaa Tarawore, noddii Farayse yo faabo ɗum en. Farayse ɓuuɓtinaani, sibu ko ñalnde 11 saawiyee 2013, balɗe ɗiɗi caggal naatgol ownooɓe ɓee e wuro Konnaa, laaɗe maɓɓe diwooje mbommbi tuddule ownooɓe to Gaawo, Leere, Konnaa, e goɗɗe …
Farayse naatiri ko “dartinde wonooɓe”, haɗa ɗum en tellaade faade worgo, haɗa ɗum en yettaade Sewaare. Kanndaa mawɗo ina ɗo Sewaare ɗoo, tee ko oon konuuji CEDEAO potnooɗi arde faabaade leydi ndii potnoo huutoraade ngam tellinde kaɓirɗe e koninkooɓe… So ɓe keɓiino Sewaare kadi, ina sikkaa aɓe mbaawnoo yettaade Bamako ɗoon e balɗe seeɗa, tee konu Mali waawaano faddaade ɓe. Ɗuum noon so waɗiino, ko musiiba bonɗo !
Daliilu politik dagnuɗo gargol Farayse, hono no mbiyruno-ɗen dow nii, ko ɗaɓɓireede ɗuum, mbele ina faddoo ownooɓe ɓee hoto njettaade Bamako.
Daliilu ɗiɗmo oo, ko Fedde ngenndiije Dentuɗe dagnani ɗum Farayse, sibu yamiriino neldude konuuji to Mali, rewrude e hawraande 2 085. Ɗum noon, to bannge sariya, nootagol Farayse e wulaango laamu Mali, ina dagii.
Hooreejo leydi Farayse, François Hollande ɓeydi heen, ɓe ngardi ɗoon kadi ko “daɗndude Faraysenaaɓe wonɓe Mali” (hedde 6 000 fittaandu).
Ko ɗum tagi, e ballondiral e ko heddinoo e konu Mali, ɓe pelɓondiri e saaysayeeɓe ɓee, ɗo Konnaa ɗoo, diwooje maɓɓe (helikopteruuji) mbonni otooji mum en, mbari heen ko heewi. Kono ɓeen ndartii ɓe no feewi, mbari soldaat Farayse, hono lietnaa Damien Boiteux. Huunde bettunde seeɗa, sibu ɓe tawi ko aɓe njogii kaɓirɗe bonnde ɗe ɓe pagginoo to Libi… Ɗum fof e wayde noon, ko daɗnoo e ownooɓe ɓee ndogii gure, mooloyiima e ladde (dunli e kaaƴe) walla toowtii. Ko ɗum tagi Malinaaɓe, e ballal diwooje Farayse heɓtude wuro Jabali e Konsaa tawi pellondiraaka, tee njokkii faade rewo.
Ko ɓuri heewde e leyɗe winndere ndee kollitii ina ngondi e Farayse e ko waɗi koo, haa arti noon e Dental Afrik. E batu hilifaaɓe dental ngal udditngu ñalnde alkamiisa 24 saawiyee 2013 to Abdis Abebaa, ko nii gooto e tawtoraaɓe batu tonngiri ɗum : « hay daande wootere luulndaaki ɗoo Farayse hannde, tawi ko saliinde yahdu Farayse to rewo Mali ». « So dañanooma, ko Afriknaaɓe e koye mum en ñawndantunoo koye mum en oo saqqa …, kono, njaɓen ko en leefɓe, tee ko ɗum addani en wondude e ko Farayse waɗi koo, e wallitde miijo sakkitnoo to Goomu kisal fedde ndenngiije ». Seede kaaɗoo haala, ko e nder lebbi 10, ronkaama yo leyɗe CEDEAO mbaɗ huunde; haa jooni boom, en njiyii ɓe ngoni ko e ruudde tawo. Ina gasa noon tawa ɓuri saabaade ɗum ko baasal, woni ŋakkeende kaɓirɗe e ngalu.
Kono tan, leyɗe fuɗnaange, ko nanndi e Kataar, mbeltaaki heen. Kataar nii, ɓooyii tuumeede wondude e ownooɓe ɓee. Leyɗe hirnaange, hay so njaɓii wallitde Farayse to bannge jolngo (abiyoŋaaji e kaɓirɗe) njaɓaani neldude koninkooɓe. Hay Amerik !
Ɗoo e nder Muritani, yimɓe fof ina ngoƴaa no feewi ko woni Mali koo. Waɗi noon, ko eɗum woƴni banngeeji keewɗi, sibu kala ko heɓtii Mali, luutataa Muritani, sabu mum en jokkondirde e naatnaatondirde no feewi to bannge enɗam e faggudu e koɗki : keerol hakkunde leyɗe ɗiɗi ɗee ko hedde 2 300 kiloomeeteer. Yanti e ɗuum, hare ndee ina toɗɗii Muritani, sibu ko ownooɓe wonɓe toon ɓee mbarnoo soldateeɓe Muritani to Lemgeyti, to Tuurin, to Gallawiya, kamɓe mbarnoo tuubakooɓe Farayse to Eeleega e tuubaako Ameriknaajo (Kusofoor) ɗoo e Nuwaasoot… Tee, ko Muritaninaaɓe ina keewi e maɓɓe. Yanti e ɗuum fof, hay gooto humpaaka no laamu Muritani wammbirnoo dillere MNLA, nde nganndu-ɗaa ko kam fuɗɗi wuddere e cawgu, sibu ko e mum ownooɓe ɓee mooltii haa keɓi rewo Mali. Muritaninaaɓe noon, ko fecciiɓe, pecce tati :
– Won weltiiɓe e faabu Farayse, njiyaani heen hay tanaa gooto, tee mbiyi ko Muritani ina foti jeytoreede e wolde hee, no heediiɓe Mali ɓee fof mbaɗi nii : Burkinaa, Senegaal, Niiseer, Niiseriyaa, Caad, Alaseri, Maruk (ɗiɗo wattindiiɓe ɓee njaɓii diwooje Farayse ndewa e weeyo mum en).
– Won weltiiɓe e faabu Farayse oo, kono calii nawgol toon koninkooɓe Muritani, teeŋtini yo Muritani toppito reende keeri mum tan hoto ownooɓe ɓee luuñtitaade e leydi men. So waawii waɗde ɗuum, ko ballal mawngal wonande Mali. Ɓeen ina cikki moƴƴaani konu Muritani yaha toon, sibu, « hoolaare » alaa hakkunde laamuuji ɗiɗi ɗii, gila Muritani wammbi MNLA…
– Won ñiŋɓe Farayse, mbiyi ɗum ko « koloñaal »; wallitde ɗum, walla sawnondirde e mum, ko “huunde harmunde”. Ko ɗum woni miijo ceerno mawɗo biyeteeɗo wul Dedew e huunde e partiiji politik leydi ndii.
Heddii noon ko anndude ko Abdel Asiis jogori waɗde heen. Abdel Asiis diddatnooɗo ownooɓe haa e nder leydi Mali, kono dartinɗo ɗeen golle gila kapiteen Hayaa Sanogo waɗi Aamadu Tumaani Tuure kuudetaa.
Eɗen nganndi noon nulaaɓe Mali ngarii ɗoo ɗaɓɓude ballal Muritani e cili keewɗi. Eɗen nganndi kadi, Asiis ummorii e leeso lelinoo sellaani to Pari, ko yahde Elisee (galle laamu Farayse) ngam haalde ko faati e wolde Mali. Eɗen nganndi kadi, e ko sakkitii koo, nde o fotti e Hollande to Abuu Dabi ñalnde 15 saawiyee, oon wiyi, o wiyii ɗum « Muritani ina heɓii e wallude Mali so Mali ɗaɓɓirii ɗum ɗuum ». Eɗen nganndi noon, o wiyiino, ko adii ɗum, e cili keewɗi, wonde Muritani naatataa e wolde Mali, « Mali jeyaa ko e CEDEAO, ko ngaal dental foti ñawndude oo gagga ». Eɗen nganndi kadi o wagginiino laamu Mali yo “yeewtid e rebel MNLA en” … Ko mbattindi-ɗen nande omo haala, ko haala makko Tiisiit, ñalnde alkamiisa 24 saawiyee, to o yahnoo hurmbitde Koolol ñalɗi pinal. O wiyi toon « ko Muritani fof idii jeertinde e musiiba goomuuji warhoore to rewo Mali » ; « nde ɗii goomuuji warkoyeeji tacci keeri leydi men, mbari ɓiɗɓe men, en njajnjataani riddude ɓe haa e tuddule maɓɓe. Hay gooto en ngondaano ndeen, ko e Alla, e kattanɗe konu men, e goonga men pawino-ɗen » ; « haa hannde ne eɗen keɓii reende keeri men e hisnude yimɓe men ». O wiyi kadi wonde jotondire daartol e pinal e renndude en e Mali keerol juutngol ina waɗɗini e Muritani « hisnude nafooje ɗe ndenndu-ɗen e ndii leydi, haa arti noon e gaddaade kisal e deewre e ngool keerol ».
Muttaar


text:
Home -- Fulfulde -- Perform a PLAY -- 009 (He came and He’ll come)
9. O arii o artoyay kadi
Saa’i ɓurɗo labeede on e nder hitaande nden fuɗɗike.
Bitikaaji ɗin e ɗate ɗen no labinaa sabu Juldeere fii Jibineede annabi Iisaa nden.
Ka nder cuuɗi, saamburji ɗin no labiniraa leɗɗe sapin e kooɗe moýýiniraaɗe koode kaŋŋe.
Pitilol aranol ngol no huɓɓi ka hoore meetelol ka maande habbagol juldeere fii jibineede annabi Iisaa nden.
Miɗo hawji soono kala e on saa’i, wano an kadi hawjirtaa non, miɗo hoolii.
(Fijingol beytol fii jibineede annabi Iisaa nden – hara ko galli tun huutoraa)
Jiwo : "Pitilol no hu ɓɓi. Miɗo weltii fii ko tawi kon on saa’i labaaɗo e nder hitaande nden hewti kon. Ɗun no hollin-mi wondema : "Alla no yiɗu maa e himo yiɗin-mi min kadi; ɓiɗɗo makko on jibiniraa-ma wa boobo."
Lampuuji ɗin huɓɓinaama, hiɗi ɓanginde fii kibaaru moƴƴo on.
Pitilol aranol ngol no andintinde en wondema :
Annabi Iisaa arii ka aduna iwude ka kammu. O wontii neɗɗo wano mo kala e men non fii no o wonira sadaka ka hoore leggal altindiraangal fii junuubaaji men ɗin. O wattinano, o immintinaa ɓawto ko balɗe tati feƴƴi. Himo wuuri jooni!
Pitilol ɗimmol ngol no holli en wondema :
Ko annabi Iisaa woni ndaygu aduna on wonandema mo kala e men. Yiɗi makko on ko hebbinirgol ɓernde maa nden ndaygu e weltaare.
Pitilol tammol ngol no fodi wondema :
O arii! Iisaa, Joomi on, no arude fahin kadi. Kono hinaa wano o arirnoo no gila ko duuɓi 2000 feƴƴunooɗi. O ardataa han kadi wa boobo wallinaaɗo e nder dingira. O arday e ga’al ɗoo wa Joomiraaɗo e Lanɗo.
Pitilol nayaɓol ngol no ɓanginde wondema :
Ko yo a habbo mo, hebiloɗaa. Ko muran-maa moƴƴande ko yo a newnu hannde o naata ka nder ngurndan maa. Ko jebilande ɓurde nden e moƴƴude non telenma artugol makko ngol.
Annabi Iisaa arii, o artoyay. Ko ɗen nele labaaɗe mo ƴƴuɗe immorde Habbagol juldeere fii jibineede annabi Iisaa nden jalbata ɓuri pitilol woo pitilol.
Yo Alla okku on juldeere labaade fii Habbagol jibineede annabi Iisaa nden.
Awa kadi, e hino : ka yewtere aroyoore, lande fewtuɗe Juldeere fii jibineede annabi Iisaa nde waɗoyte. Hara a tawoyte?
Yewtooåe : Fillitotooɗo, jiwo
© Copyright : CEF Allemagne


text:
Kawgel jaltugol tolno gadano faade tolno ɗiɗmo to Catal FƁPM Likseyba.
E sahaa mo kala daraniiɓe ɓamtaare ɗemɗe, haa teeŋti noon e daraniiɓe ɗemngal Pulaar njogii faayre e kulol e ngoƴa, sabu saakteede e kabaruuji ɗoo e duuɓi teemedere Pulaar ina waawi jeyee e ɗemɗe jogorɗe moɗeede, maaya majja melew, so goonga,
Kawgel jaltugol tolno gadano faade tolno ɗiɗmo to Catal FƁPM Likseyba.
E sahaa mo kala daraniiɓe ɓamtaare ɗemɗe, haa teeŋti noon e daraniiɓe ɗemngal Pulaar njogii faayre e kulol e ngoƴa, sabu saakteede e kabaruuji ɗoo e duuɓi teemedere Pulaar ina waawi jeyee e ɗemɗe jogorɗe moɗeede, maaya majja melew, so goonga,
so wonaa goonga, faayre ina foti jogeede, dadule ɓeydee haɓɓeede, tiiɗnee waasa aameede, yeddiree darnde e sirŋinaare. Ko goonga won ɓe njoomaani, ngaamaani, gila hanki haa hannde. Njaay Saydu Aamadu wiynoo « so won leliiɓe, luliiɓe no janaale, won dariiɓe, dadiiɓe no jullaaje. So won waɗɓe nguurndam ko ñaamde e yarde e harde, won waɗɓe ɗaam nguurndam ko nguurndam jawdi, ñaama haara, ina fola no mola ».
Ko oon sahaa duɗal Pulaar e nder Catal FƁPM to Likseyba Gorgol udditnoongal gila ut 2011, tuggi ndeen haa hannde, kala kikiiɗe alarba, aset e altine, almudɓe Pulaar kirndanat jaŋde to galle Maamuudu Demmba Bah, lollirɗo Dooro Kudiyel, jannginoowo ŋanaa, coftuɗo, katante mo haaɓataa jaŋde : lebbi sappo haa njahdi e naange ko oo gorko darii e jannginde ngal duɗal e innde catal Likseyba. Hedde noowammbar 2011 hono ngel kawgel waɗiino e duɗal hee, hono kawgel jawtugol tolno gadano faade tolno ɗiɗmo ; o yanti e hesɓe naatɓe ɓee, ɓe njanngi gila ndeen faade jooni. Ñalnde 3 lewru mee 2012, kawgel jawtugol tolno gadano faade tolno ɗiɗmo waɗaa. Ko sappo e njeetato almuudo tawtoraa e kawgel hee, ko njeegomo ɓenni heen. Ɓeen ngoni :
Aminata Habiibu Joop
Aamadu Mammadu Sal
Maamuudu Mammadu Sal
Maariyata Aamadu Bah
Aysata Aamadu Joop
Aamadu Tijjaani Bah
Duɗal ngal ina jokki jaŋde e ñalɗi biyaaɗi dow ɗii.
Abuu Aamadu Joop to Likseyba


text:
Gila telefoŋaaji cinnde njoli, annduɓe ina ngondi e ngoƴa anndude mbele ɗi ngalaanaa cellal yimɓe tanaa. Ko waɗaa heen e wiɗtooji ina heewi. Ina waɗi heen kollitɗi tanaaji koolkisaaɗi e puɗi (ƴeew fooyre ɓamtaare tonngoode ….), ina waɗi heen ɗi alaa ko njaltini ko laaɓti. Ko laaɓti heen tan, ko ina sikkaa no feewi ɗi moƴƴaani e ngaandi, haa teeŋti noon e ngaandi sukaaɓe. Huutortooɓe ordinateer ina nganndi no dille telefoŋ mbaɗata ɗum nii, so mbaɗii noon ngaandi, moƴƴataa.
Karalleeɓe waɗnooɓe jarribo majjum to Farayse « mbasiyiima jiknaaɓe sukaaɓe, yo ustu kuutoragol telefoŋaaji ɗii wonande sukaaɓe mum en. Onndooji ɗii ina hulaa ina mbaɗtina e teskorde (ngaanndi) sukaaɓe haa arti noon e kattanɗe mum en waawde faamde, walla waawde haalde… » Haa teeŋti noon kadi, waaldude e telefoŋ ina herƴina ɗoyngol. « Ina jeyaa e ko saabii ɗum, e sahaa hannde oo, ko kañji ɓuri waawde sarde onndooji ɓurɗi doolnude, tee ɗi takkii tan ko e ɓalndu neɗɗo. »
Wasiya teeŋtuɗo oo, ko hakindaade e kuutoragol majji, so dañaama neɗɗo huutoroo keɗirkon (écouteurs)…
Pulaar dey wiyi « ina ŋata, ŋatataa fof, woɗɗinde koyngal mum ɓuri ». Ko waawi heen wonde fof kadi, « hakindaare » ko wasiya moƴƴo tan. Ɗum noon, kakindo-ɗen e kala geɗe, haa arti noon e kuutoragol telefoŋaaji ɗii.
BAB


text:
Jiydigal mbaadi
E wiyde Seek Anta Joop, pinal ejiptnaaɓe e pinal ɓaleeɓe Afrik ko gootal. Won annduɓe woɗɓe kaali hono ɗuum, ko wayi no Herodote, Strabon walla Shampolliyon. O wiyi kadi wonde ejiptnaaɓe, e nder ɗemngal mum en, cifortonoo koye mum ko leñol ɓaleeɓe (ɓaleejo/kam). O dalliniri ɗum ko natal gootal gannominngal gorko e debbo ina njooɗii tawi firo mum ko nii “dental worɓe e rewɓe ɓaleeɓe”…
Jiydigal mbaadi
E wiyde Seek Anta Joop, pinal ejiptnaaɓe e pinal ɓaleeɓe Afrik ko gootal. Won annduɓe woɗɓe kaali hono ɗuum, ko wayi no Herodote, Strabon walla Shampolliyon. O wiyi kadi wonde ejiptnaaɓe, e nder ɗemngal mum en, cifortonoo koye mum ko leñol ɓaleeɓe (ɓaleejo/kam). O dalliniri ɗum ko natal gootal gannominngal gorko e debbo ina njooɗii tawi firo mum ko nii “dental worɓe e rewɓe ɓaleeɓe”…
Hol ko addani Ejiptnaaɓe waawde seerndude koye mum en e heddiiɓe ɓe, e fawaade e mbaadi mum en ? Hay yimɓe Elam (ko nokku wiyaa noon to Iran) ɓe nganndu-ɗaa kam e Ejiptaaɓe njiydi sahaa, mbiyatnoo koye mum en ko Sag Gig, woni “Koye ɓaleeje” walla “Jeese ɓaleeje”.
Jiydigal ɗemɗe
To bannge jiydigal ɗemngal, dalillaaji Joop ina peccoo e daawe ɗiɗi. Daawal gadanal ngal, ko ɗo o etotoo dallinde wonde ɗemngal kaaletenoongal Ejipt ndeen ngal jeyaaka e e ɗemɗe afrik-asii. Bannge goɗɗo o, o etii dallinde jiidigal hakkunde ɗemngal Ejipt ɓooyngal ngal e ɗemɗe kaaleteeɗe e Afrik ɓaleeɓe hannde ɗe. Nii woni, e miijo Joop kam e Obennga, ɗemɗe ɓaleeɓe Afrik hannde ɗe e ɗemngal Ejipt ndeen ngal njiydi iwdi.
Seek Anta Joop muuyni ko Wolof, o janngii ɗemngal Ejipt ɓooyngal ngal e tuma nde o janngata “Ejipteyaagal” (Egyptologie). Ko ɗum addani mo waawde teskaade nanndooji hakkunde ɗemɗe ɗiɗi ɗe, o woni e wiɗtude ngam anndude mbele ko ko hawriti tan, walla ko jiggondiral walla ko jiidigal woni hakkunde ɗee ɗemɗe. Yeru nanndooji hakkunde ɗemɗe ɗiɗi ɗe, Kemeciyee (Kemetien) woni ɗemngal Ejipt ndeen e Wolof :
Kemetiyee Wolof Firo e Pulaar
nad lad naamndaade
nah lah reende (suurde)
benben bel bel feeñde.
Hono ɗii yeruuji ngasataa. E sifaa kuftodinɗo, ina teskaa kala kelme nannduɗe gowlugol, njiidi maanaa. Joop teskii tolnondiral hakkunde “n” Kemaciyee e “l” Wolof, walla hakkunde “nd” Kemaciyee e “ld” Wolof. Karallo mawɗo ko fayti e ɗemɗiyaagal to bannge daartol gooto, biyeteeɗo Ferdinaa de Sosuur (Ferdinand de Saussure) wiyi wonde hono ɗiiɗoo nanndooji meeɗaa wonde kawrital ɓolal, ko ɗum doosgal nii to bannge ɗemɗiyaagal ganndiraangal “sound laws”.
Joop yondikinaaki e ɗuum tan, sibu o wiyi wonde o teskiima jiidigal to bannge lelngo e to bannge celluka hakkunde Wolof e Ejipt ɓooyɗo. Tee ɗeen doosɗe tolnondiral walla nanndooji teskaaɗi hakkunde Kemeciyee e Wolof, ngoodaani hakkunde Kemeciyee e ɗemɗe keddiiɗe ɗe, ko wayi no Hebree, Arab walla Berbeer. Obennga teskiima wonde ɗiiɗoo nanndooji ina ngoodi hakkunde Kemaciyee e ɗemɗe ɓaleeɓe Afrik keewɗe, haa arti noon hakkunde ɗemngal makko (Mboshi) e Kemaciyee. Ganndo biyeteeɗo Um Ndigi teskiima ɗum e Basaa (ɗemngal makko), Abuubakri Muusaa Lam waɗii wiɗtooji bayɗi noon e ɗemngal Pulaar. Ina wayi no Alin Anselin (Alain Anselin) teskiima nanndooji keewɗi, duumiiɗi, to bannge celluka ɗemngal, to bannge weeso e to bannge lelngo hakkunde ɗemngal Ejipyt ndeen e ɗemɗe ɓaleeɓe Afrik.
E wiyde Teofil Obennga, hay ganndo ɗemɗiyaagal daartol gooto yeddaani walla yiytaani ko luulndii wiɗtooji maɓɓe, kanko e Joop. Ɗumɗoo noon, e miijo makko, waawi wonde tan ko jiggondiral hakkunde ɗemɗe hoɗduɓe duuɓi ujunnaaji keewɗi. Yanti heen, waasde ɗemɗe biyaaɗe ɗe jiidude yonta, tawi kadi nokkuuji ɗo kaaletee ɗo ina ndeestondiri, ko daliilu goɗɗo wonande ngaal jiidigal hakkunde Ejiptnaaɓe ndeen e ɓaleeɓe Afrik. “Sabu pooɗtondiral nokkuuji ɗi, sikkaaka so tawii ko luɓondiral hakkunde ɗemɗe toɗɗingal lelngo e gowlugol e kelmeendi. Ɗum firti ko so tawii nanndi keewɗi teskaaɗi hakkunde ɗemngal Ejipt e yonta firawna en kam e kopte (copte) e ɗemɗe ɓaleeɓe Afrik hannde ɗe, ina yaakoraa woni ɗoon ko jiidigal. Nii woni daawal ɓilingal hakkunde ɗeeɗoo ɗemɗe, fotde 5000 hitaande, ko daliilu tiiɗɗo wonande jerondiral majje.
Ƴoogirde : Wikipédia
Firo BAB


text:
E tonngoode 108 Fooyre Ɓamtaare, en njaltiniino winndannde tiitoriinde “Binndital paltoor”, ɗo kollituno-ɗen caɗeele ɓiɓɓe yummiraaɓe men wonɓe to Orop kawrata ngam waawde winnditaade.
E tonngoode 108 Fooyre Ɓamtaare, en njaltiniino winndannde tiitoriinde “Binndital paltoor”, ɗo kollituno-ɗen caɗeele ɓiɓɓe yummiraaɓe men wonɓe to Orop kawrata ngam waawde winnditaade.
Haa hannde ɗeen ina lutti, ɓe ɓeydii nii ko teeŋtude. Ko ɗum addani pelle keewɗe ñiŋde ɗum e yooɓtoraade laamu yiɗde ɗawde ɗanniyankooɓe men ngenndaagu mum en. Ko ɗum addannoo Ibiraahiima Saar, Hooreejo AJD/MR wiyde “e hitaande 89 laamu Muritani taccinii ɓaleeɓe, jooni ngu waawaa waɗde hono ɗuum, kono ngu woni ko taccinirde feere woɗnde, so waɗtude ɓe yimɓe ɓe ngalaa ɗo njeyaa”.
Muhammed wul Mawluud, hooreejo Dental Doole Ɓamtaare (UFP) kam ne, wiyi “ngam waawde winnditaade, laamu Muritani farlinii e ɓiɗɓe leydi ndii wonɓe to Orop kuuɓnugol sarɗiiji ɗi njiidaa e sarɗiiji pawaaɗi e Muritaninaaɓe heddiiɓe ɓee, haa arti noon e kartal koɗaagu”. O haali ɗuum ko e yeewtere jaaynde parti makko yuɓɓinnoo ñalnde alarba 15 mee 2013. O fawti heen “haa hannde to leydi Farayse, so a addaani kartal koɗaagu (carte de séjour) a winndittaako. Ɗum noon ko huunde nde faamnaaki, luulndiinde laawol”. E wiyde makko, ɗum ko wallitde añamngureeɓe FN (parti tuubakooɓe ooyooɓe, mo mawɗo mum en wiyetenoo Jan Marii Lepen). O naamndii “Hol fof ko jotondiri kartal koɗaagu to Farayse e wonde Muritaninaajo ?”
Ko ɓuri bonde nii “Laamu Muritani winndii Laamu Farayse ngam wiyde ɗum wonde paaspooruuji gadani ɗii nattii huutoreede”. Ɗum ɗoon firti ko kala mo alaa paaspoor keso oo, waawaa hesɗitinde kartal mum koɗaagu, tee, so a alaa ngaal kartal a waawaa winnditaade saka keɓaa paaspoor keso oo ; ko ɗum woni ko wiyetee «aaɓnotaako» ! Ko wiyde joom en tan «on mbinndittaako !». «Ɗum noon, Muritaninaaɓe wuurɓe to Orop hannde ɓee, ko fawaaɓe huunde nde aaɓnotaako, sibu, hakkeeji maɓɓe ñalnde kala fawii ko e jogagol kartal koɗaagu ngal yawtaani lajal ». Ɗum ɗoon noon, e wiyde wul Mawluud «ko feere nde rewaani laawol, ko feere bonnde, sibu faandaare mum ko yiɗde haɓɗe ko ɓuri heewde e Muritaninaaɓe winnditaade». «No etaa siwil leydi ndii jogoraa hannde nii rewaani laawol». Omo ɗaɓɓi «loskitgol (audit) golle sarwiis kalfinaaɗo binnditgol oo», tee aɓe «calii, ñiŋa kadi ko laamu nguu waɗata e etaa siwil leydi ndii ngam haɗde Muritaninaaɓe wonɓe caggal leydi winnditaade e waɗtude ɗum en yimɓe ɓe ngalaa kaayitaaji, ngalaa ɗum noon ɗo njeyaa, soomoreeɓe, tawi noon darnde laamu fotnoo wonde ko wallude ɗum en. Aɓe ɗaɓɓi binnditgol alaa e sago denndaangal jasporaa Muritani, ko aldaa e paltoor. Geɗe keewɗe newiiɗe, dewɗe laawol, ina mbaawi seedtaade gonaangal e nokku, ko wayi no faktiiraaji, luwaas, walla seedewol njoɓdi ekn…»
Aɓe noddi denndaangal Muritaninaaɓe e aduna oo kala «nde mballitta kareeli jamyami Muritaninaaɓe jasporaa kaɓetee hannde ngam salaade binndital paltoor ngam yooltude hakkeeji mum en dagiiɗi ɓiyleydaagu».
E miijo Gurmo Loh, musiiba ɓurataa no binnditgol ngol waɗirtee hannde nii : «ko ɗum huunde nde alaa ko ɓuri ɗum bonde, nde meeɗaa yiyeede». E miijo makko «laamu Muritani woni ko e ɓoorde ɓiɗɓe leydi ndii ngenndaagu mum en ». « Hay gooto meeɗaa yiyde e winndere ndee no diidorinoo, ɗo dowla finata tan, wiya yimɓe mum nattii jeyeede e leydi, kam en fof maa mbaɗta denndaangal kaayitaaji mum en. Ɗo laamu finata tan wiya, denndaangal kaayitaaji ɗi Dowla Muritani rokkatnoo gila nde heɓi hoore mum faade hannde, nattii moƴƴude… Ɗum firti, to bannge sariya, ko Muritaninaaɓe nattii woodde, ko leydi ndii ko puɗɗittoondi » walla mbiyen « darnge ko ko darinoo, ko jooni woni ummital !».
E no o wiyri, ɗumɗoo ko caɗeele teeŋtuɗe wonande Muritaninaaɓe wonɓe leyɗe goɗɗe, sibu wonaa e laamu Muritani tan ɓe njotondiri, ɓe njogodii caɗeele, aɓe njotondiri kadi e laamuuji leyɗe ɗe ɓe koɗii ɗee. Ko ɓuri bonnde « laamu Muritani, wonaa wallitde yimɓe mum wonɓe ladde, alaa, ngu wonti ko sibooru laamuuji janani, ko wiyetee merseneer dowlaaji janani»…
Muritaninaaɓe wonɓe to Farayse ndiinnii yeeso ammbasaad Muritani to Pari ñalnde alarba 15 mee, caggal nde ceppi ñalnde talaata 14 mee yeeso parlemaa Farayse, caggal ɗum kadi ñalnde 29 mee … ngam hollitde mette mum en e salaare mum en sarɗiiji bonɗi laamu Muritani fawi e binnditagol ɓiɗɓe leydi ɗanniiɓe ɓee.
Bookara Aamadu Bah


text:
Ɗerol Pol yahde he
Titus
Habaru dow ɗerol ngool
Pol, lilaaɗo Iisa *Almasiihu, winndii ɗerol ngool yahde he Titus. Titus no goonɗinɗo Iisa *Almasiihu jeyaaɗo duune Kereta. Titus no ballo Pol nder golle waaju *Habaru lobbo filla dow Iisa *Almasiihu. Pol acci mo Kereta, o ekkintina hawriine goonɗinɓe Iisa *Almasiihu wonɓe toon (Titus 1.5).
Daliilaaji binndol maggol no tati. Arannde nii, Pol winndii, hollii Titus iri jikku kaanungu laatoo jikku ardiiɗo hawriine goonɗinɓe Iisa (Titus 1.5-16). Ɗiɗaɓel, waɗande Titus saawara dow no o ekkitinirta himɓe, misaali dottiiɓe, rewɓe nayeeɓe, surbaaɓe, jokolɓe, he maccuɓe wonɓe nder hawriine goonɗinɓe Iisa *Almasiihu. Daliila tataɓo oon woni saawara dow no goonɗinɗo Iisa *Almasiihu haani jooɗoroo.
Ko winndaa wi'aa nder ɗerol ngool
Cannooje (1.1-4)
Golle gollanoowo hawriine goonɗinɓe (1.5-16)
Gollal himɓe feere-fereeje nder hawriine goonɗinɓe (2.1-15)
Semmbinɗinde Titus e kollitooje (3.1-11)
Baynodirol (3.12-15)
1
Cannooje
1 Ɗerol ngool ƴuwi to Pol, golloowo wakkiliiɗo he Alla, lilaaɗo Iisa *Almasiihu, binnduɗo ngol ngam maaɗa, aan Titus. Mi halfinaama waddude suɓaaɓe Alla nder goonɗinol, he anndinde ɓe goonga tawaaɗo nder kulal Alla 2 faa ɓe ngatta gokka keɓol mbuurnam nduumiiɗam ɗam Alla mo fenataa wi'unoo illa huune fuu tagaaka. 3 Nder wakkati darnaaɗo oon, Alla Kisinoowo meeɗen wannginii haala mum nder waaju mo o halfinnoo kam nder tilsinoore makko. 4 Miɗo sanne, Titus, suka am goongaajo nder goonɗinol ngol kawtuɗen. Mi eelii Alla *Baabiraawo he Iisa *Almasiihu Kisinoowo meeɗen hokke jam e moƴƴere.
Golle Titus nder duune Kereta
5 Mi dilli mi accii ma nder duune Kereta ngam kumnaa ponnditaa golle meeɗen koddiiɗe, ndarnaa nder wuro fuu ardiiɓe hawriine goonɗinɓe hano no kaalirannomaami nii. 6 Ardiiɗo fuu no haani laatoo gorko mo walaa fuu to felirtee, gorko mo debbo gooto, ɓiɓɓe makko duu laatoo sukaaɓe hoolniiɓe, ɓe tuumirtaake ko boni, naa rafi ɗowtanaade. 7 Ndenne, no haani hooreejo hawriine goonɗinɓe laatoo neɗɗo mo walaa fuu to felirtee ngam dow makko Alla deki donngal golle mum. Ngam majjum waɗi o haanaa laataade neɗɗo donndiiɗo hoore, jaawɗo ɓerne, jaroowo, kaɓeteeɗo, naa giɗɗo seedere. 8 Omo haani laataade neɗɗo bernoowo weerɓe, giɗɗo ko wooɗi, taykotooɗo, dartiiɗo, laaɓuɗo, baawɗo hoore mum, 9 gollidoowo he haalaaji ɗi njannginaɗen goonga e goonga. Nii o waawirta semmbinɗinde ɓeeto dow jannginol goongaawol tikitakawol ngool, o waawa liɓude yeddooɓe mo duu.
10 Ngam saliiɓe tokkude goonga oon no ɗuuɗi sako woɓɓe nder goonɗinɓe ƴuwɓe he *Yahudankooɓe, nder haalaaji maɓɓe ɗi ngalaa fuu hoore ɗiin, ɓe majjinirta himɓe. 11 Iɓe kaani haɗeede haala ngam iɓe ɗon iɓe cankita kowle. Iɓe njanngina ko haandaa janngineede ngam ɓe keɓa njawdi karmundi. 12 Keretanke gom jom anndal wi'i : « Illa fil'ajal Keretankooɓe no fenooɓe, dabbaaji bonɗi, yanɓe hiɗuɓe nyaamdu. » 13 Sikka fuu walaa, goonga Keretanke oo wi'i. Ngam majjum, felu ɓe no wooɗiri heɓa goonɗinol maɓɓe laatoo goongaawol. 14 To ɓe kettinanoo taale-taaleeji *Yahudankooɓe, he tilsinooje ƴuwɗe to himɓe murtuɓe he goonga oon. 15 Huune fuu no laaɓi to himɓe laaɓuɓe. Amma walaa fuu ko laaɓi to ɓe laaɓaa e to ɓe ngoonɗinaay, ngam miilooji maɓɓe he hakkillooji maɓɓe fuu laaɓaa. 16 Iɓe mbi'a iɓe anndi Alla amma golle maɓɓe no njedda mo. Ngam ɓe wanyaaɓe, ɓe murtuɓe, ɓe mbaawtaa waɗude ko wooɗi fuu.


text:
2
Fii Wurnitideede e Almasiihu on
1 Onon non hari on maayii sabu bonnereeji mon ɗin e junuubaaji mon ɗin, 2 ɗi wuurunoɗon e mun, fewndo jokkunoɗon laawol oo aduna, wondude e bawgal oo lanɗo jinnaaji ɗin. Ko ruuhu on lanɗo woni gollude e ɓen yedduɓe jooni. 3 En fow kadi hiɗen tawdanoo e maɓɓe, hari hiɗen jokkunoo himmeeji ɓandu, hiɗen jokkunoo faaleeji ɓandu men ndun e miijooji men ɗin, hari ko en mbaadi fayɓe handunooɓe e tikkere wa ɓeya.
4 Kono Alla ko Heewuɗo yurmeende. Ko sabu giggol makko mawngol, ngol o yiɗi en ngol, 5 o wurnintinidii en e *Almasiihu on, enen ɓe tawata maayiino sabu bonnereeji men ɗin: ko sulfu makko on dandiraɗon. 6 O immintinidii en e Iisaa Almasiihu on, o joɗɗindinii en e makko ka kammuuli, 7 fii no o feɲɲinira ka jamaanuuji aroyayɗi ngalu sulfu makko feƴƴitungu ngun e nder moƴƴuki makko ki yeɗiraɗen Iisaa Almasiihu on. 8 Ko sulfu on dandiraɗon sabu gomɗinal ngal, ɗun non hinaa e mon iwri, kono ko dokkal Alla. 9 Hinaa sabu kuuɗe ɗen few fii wota gooto mawnintino. 10 Ko fii ko en tagudi makko. Ko e humondiral men e Iisaa Almasiihu on tagaɗen fii no waɗiren kuuɗe moƴƴe, ɗe kanko Alla o eɓɓunoo gila law.
Fii no Woɗɗitiiɓe ɓen e Ɓadiiɓe ɓen Waɗiraa Gooto
11 Awa, onon ɓee ɓe wonaa Yahuudiyanke e leɲol, ɓe *Yahuudiyankeeɓe wi'uɓe no sunninaa jogitori wa ɓe sunninaaka, hara kamɓe non, ko ɓe sunninaa ka ɓandu kon, ko ko waɗiraa juuɗe neɗɗanke, anditee wonde: 12 hari on alaa Almasiihu, on jeyaaka e leydi Isra'iila ndin, hari ko on jananɓe e telen-ma *ahadiiji fodaari ndin, ɓe aldaa e tama'u, ɓe alaa Alla e oo aduna. 13 Kono jooni non, sabu Iisaa Almasiihu on, onon woɗɗitinooɓe ɓen on wontii ɓadiiɓe rewrude e ƴiiƴan Almasiihu on.
14 Ko fii ko kanko woni ɓuttu men on, on waɗuɗo ɗiɗooɓe ɓen gooto, on liɓirɗo maadi ngayngu heedunoondi ɓe ndin okkitirgol ɓandu makko ndun. 15 O mehinɗinii Sariya on e yamirooje mun ɗen e farillaaji mun ɗin fii yo o sincir ɓen ɗiɗo aaden gooto keso humondirɗo e makko. Ko nii o woni tabintinirde ɓuttu, 16 o moƴƴintina hakkunde maɓɓe e Alla, kamɓe ɗiɗo ɓe wona ɓandu wooturu rewrude e *leggal altindiraangal ngal o wariri ngayngu ngal. 17 O ari, o waajii on onon woɗɗitinooɓe ɓen ɓuttu, o waajii ɓattiiɓe kadi ɓen ɓuttu, 18 ko fii rewrude e makko en fow hiɗen mari naatirgal takko Baabaajo on e nder Ruuhu gooto.
19 Ko ɗun waɗi, hinaa on jananɓe hande kadi, maa tuŋarankeeɓe, kono ko on jeyduɓe e yimɓe Alla ɓen, tawdaaɓe e suudu Alla ndun, 20 darnaaɓe e hoore didol sahaabaaɓe ɓen e annabaaɓe ɓen, tawi ko Iisaa Almasiihu on tigi woni hayre nden ka soɓɓundu. 21 Ko e makko kala mahoodi yuɓɓindiraandi no moƴƴiri ɓantorta, wona nokkuure hormorde fii Joomiraaɗo on. 22 Onon kadi, hiɗon mahideede e makko fii no woniron wonunde nde kanko Alla o hoɗiri Ruuhu makko on.


text:
Caɓɓal Mambila ɗum gootal nder caɓɓe timtuɗe lesdi towki maagal foti meeta ujineere e teemeɗɗe jowi e noogas e nayi (1524) ngal latti caɓɓal ɓurdungal towki e nokkuure ɓurdunde feewki e leydi Nigeria, e non bo ɗum nokkuure ɓurdunde haanki ɓiɓɓe leydi e jananɓe fuh ngillo.
Leydi maagal ceetindi moƴƴinoori ndemri e durnfol fuh. Koowoowe, e cufi e ɓokkaare fantunde e piye dabbaaji fuh tawataake e ƴoole maare, bo woodi hendu feewndu welndu. Kooseeje towɗe e tawe to dow Caɓɓal Mambila yeru: hooseere Caɓɓal-waade kayre ɓuri towki e kooseeje Nigeria fuh towki maare hewti meeta ujine ɗiɗi e teemeɗɗe nayi e sappo e joweenayi (2419m)
Caɓɓal Mambila e tawe to diiwal Taraba nder yeɓre famarde Sardauna (lga) du ngal latti caɓɓal ɗiɗaɓal e towki e Afrika-hinaangeeri ngal ɗon heddi e caɓɓal Saabeere Gumti Saabeere ɓurdunde mawnuki e Nigeria, ummaatoore ɓurande ujine noogas ngeeɗata(20000) dow maare, ɓe leƴƴi feere-feere yeru: Mambila, Fulɓe, Kaka, Panso, kambu, e goɗɗi leƴƴi ɗi lollaayi, nder galluuje feere-feere-je bano Gembu, Ngurooje, Maayo-ndaaga, Maisamaari, Kakara, Mbamga, Warwar, Yerimaaru, Dorofi… Mambila latti leñol ɓurdungol ɗuuɗki e leydi ndin Fulfulde bo latti ɗemngal ɓurdungal huutinireeki e ton.
Caɓɓal-mambila latti nokkuure barkiɗiniraande e noone demitirle yeru: kodon mbayi ɓulumji dankali- ɗi ɓaleeɓe e ɗi raneebe- biriiji deppi samayiji, butaali, ñebbe. Ɓiɓɓe-leɗɗe bano: piya, goyaabe lemuje mangoroje sumsum nareeje ngalbiije. Haako-shayi, kumbi, follere, gubuɗo, laalo, baskooje, labsur, baygooje… Daabaaji neemorteeɗi bano: na’i, baali, be’i, pucci, bamɗi, non gerooɗe e jawle.
Babe gilleteeɗe e Cabbal-mambila
Hooseere ngel-yaki e layinde Ndum-yaji hoocunde hakkiilo licitooɓe windere nde nde lattuno nokkuure colli e leddi ndi woowaaka e windere fuh.
Ƴoole e juurɗe e hoose-chain.
latal dartiyankewal tweteengal Ndum-yaji.
Tapaare nde jaɓrugal konoowo e kabri.
Tapaare nde hororomre-puccu e Hienaare.
Hayre nde natal mum’mute e ɓiyum tawetee-nde mbar.
Ko haani andaa e Caɓɓal-mambila
ngal latti nokkuure ɓurɗunde feewki e Nigeria.
ɓaawo Caɓɓal-baaminda e Cameroon ngal latti caɓɓal ɓurdungal tiwki e Afrika-hurnaangeeri.
ɓaawo India ngal latii nokkure nde ɗum ɓurdi demal shayi e windere.
Mi woytaayi cukkol ñiɓeteengo ton to ngol lamsaama ngol ɓurdan e Afrika-hirnaangeeri.
To a yilli nokkuure nde welgo yaake, ñaamdu, waawkinki, naɗetee paɓɓa fa ngoyitaa jisde nde annin’noɗa.
Nate Caɓɓal Mambila
Toni a yillai mambila woodi ku luttini ma, sedda on do yilla a holtina gite ma.


text:
Iselmu wul Abdel Kader, hay mo anndaa ɗum, nanii ɗum. O woniino guwerneer ko juuti, ɗo Eeeleega ɗo, o wonii Guwerneer to Kayhayɗi e to Sehilbaabi. Eeleega noon, yimɓe fof ina nganndi ina ɓadii no feewi Aajilaan, tuddunde konu, ɗo warngooji keewɗi mbaɗaa e hitaande 1990-1991, ina ɓadii Baabaaɓe e Wocci e Mbañu e Sori Maale e Wenndiŋ… .
E kitaale 89-90, warngooji keewɗi mbaɗaama e daande maayo diiwaan Barakna o.
Oon sahaa, ardinoo diiwaan o ko biyeteeɗo Mohammed Lemin Saalem wul Dah. Yimɓe fof ina teskii, jam fuɗɗii artude ko nde Ismelmu lomtii mo ɗoon. Ko ɗum tagi, ceedtagol makko ina himmi. E nder ñalɗi ɗi Fonadh yuɓɓini ñalnde 12 e 13 desammbar 2009 ngam miijaade e ngonka moolinooɓe artiraaɓe, o haalii ko heewi e bonndeeji baɗanooɗi hakkunde 1989 e 1990 e nder leydi ndi. Sababuuji kewkewe 89. E miijo Iselmu, sababuuji kewkewe 89 ina peccoo e pecce nay : Sabaabu gadano o jotondiri ko e ngonka ɗee kitaale (kitaale 1980). Sabaabu ɗiɗmo o ko « ko jeewte e miijooji jannguɓe wonnooɓe e suuɗaare, jeewte jowitiiɗe e koɗdigal hakkunde leƴƴi leydi men. Nde tawnoo maantorɗe maɓɓe to bannge renndo e pinal ina ceerti, tee wellitaare woodaani, demokaraasi woodaani, ɗum jibini ŋakkeende miijo, yuumti e aadaaji e baɗe e miijooji baawɗi siforeede ceɓɓitiiɗi. « keewgol miijooji e miijanteendi paggaandi e nder niɓɓere suuɗaare jibini miijooji rasisma puŋŋiniiɗi kam e mbaydiiji mum goɗɗi ɓurɗi hakindaade. Nii woni, duɗe pinal tookaaɗe puɗi e nder niɓɓe, mboomi kala ko leydi ndi fagginoo ». « Sabaabu tataɓo o ko sifaa politik tabitintenooɗo e oon sahaa. Ngummi-ɗen e laamu neɗɗo gooto, naat-ɗen e laamuuji militeer en. Seerndata laamuuji militeer en ɗii tan, ko kala heen baɗɗo kuudetaa, ɓaarotoo ko e heen fedde walla pelle ɗiɗi e goomuuji ɗi kaal-ɗen dow ɗi. So neɗɗo noon anndaa ko woodi, anndaa ngalu ngonngu e renndo heewngo leƴƴi e pine, wiyata ko ina ɗowra ɗum kuule e politikaaji ɗi alaa fof ɗo ɓaarii ko tiiɗi. … Sariya jeyi leydi mo 1983 ko yeru ndeen majjere sifaa jeyi leydi e nder renndo men ». Sabaabu battano o « ko ŋakkeende dagaare e lolleende laamu ngonnoongu ɗo e oon sahaa ». Ko e ngoon yeeso Iselmu holliti wonde e oon sahaa, laamu Muritani e laamu Sengaal (Maawiya e Abdu Juuf) ina ngondunoo e caɗeele teeŋtuɗe e nder leyɗeele mum en : ɗum na jeyaa e ko addani ɓe yiɗde rumtinde hakkillaaji yimɓe maɓɓe e rewrude e luural ngal ɓe ngaddi kamɓe e koye maɓɓe, haa gooto e maɓɓe fof yiyree no daraniiɗo nafoore yimɓe mum nii. Caakte mawɗe E miijo Iselmu, en mbaawaa ñawndude caɗeele e bonanndeeji ɗee kitaale so tawii en nganndaa ko kewnoo ko. « Alaa e sago ngannden ɗo ñawannde nde tolnii. Mi wiya on, onon sikkooɓe oɗon nganndi ko kewnoo ko, ko seeɗa nganndu-ɗon heen ». « Ñawannde nde ɓurii ɗo cikkaton ɗo luggiɗde. Wiyde ina ñawnda ɗum ina weeɓi e hunuko. Woodii taccinaaɓe, leyɗe mum en ndokkaa woɗɓe wiyaaɓe ko Senegaal ngummii. Fulɓe ɓolaa ndariindi mum en haa laaɓi. Yimɓe fof ina nganndi, wonande pullo, musiiba ɓurataa waasde jawdi mum ». « Woodii foksineeruuji taccinaa, woɗɓe galleeji mum en walla otooji mum en teettaa. Won ko haaletaake goɗɗum, njangu e rewɓe haa heewi : capanɗe sukaaɓe njibinaama heen e kitaale 1990-1991, tawi ko ummiiɓe e ɗiin njanguuji ɗi kaaletaake … ». « Won waasɓe pittaali mum en. Hol to ɓe ubbaa ? Hay gooto anndaa ! Ɗum fof ko geɗe ɗe mbaawaa ñawndireede heñaare. Tuggan maa Wenndiŋ, Dabbe, Sorimalee, Mbaañ, Bahbahɓe, Foonde … denndaangal gure gonnooɗe e njiimaandi am. Ɗiiɗoo warngooji e ɗee majje ɗe laaktaaka, ɓesngu Muritani waawaa ɗum en jaɓde ; alaa e sago saabiiɓe ɗum ɓe pawee kuuge, so wonaa ɗum waɗtat ». «Ko waraaɓe ɓe poti yaafaade, wonaa wuurɓe ɓe » Wonande yaafuya kaaleteeɗo o, Iselmu wiyi : « Hannde yimɓe ina mbiya yo yaafe ; wonaa enen poti yaafaade, ko kamɓe loraaɓe ɓe mbaawi yaafaade, maa taw nii ko maayɓe ɓe mbaawi yaafaade. Ko waraaɓe ɓe, wonaa wuurɓe ɓe mbaawi yaafaade ». Yeruuji moƴƴi, yeruuji cuusal Iselmu yettii heen won ɗiin ofiseeji safalɓe woɗeeɓe, o wiyi ko yimɓe jaambareeɓe, ko yeruuji jooɗɗi. O haali biyeteeɗo Muhammed Lemiin wul Talib, gonnooɗo e oon sahaa cukko kumaandaŋ Diiwaan militeer jeeɗiɓo, to Eeleega : « O findini mi ko hakkunde jamma, hedde waktu 1ɓo, omo woya. O wiyi kam « miɗo wondi e caɗeele. Mawɗo am wiyi ko ɓooroowo mi sabu mi jaɓaani tawtoreede leeptugol yahdiiɓe am Haalpulaar’en. Heen 13 boom maayii. Mi yiɗaa tawtoreede ɗum ».
Mbiymoo-mi « hol ko njoɓete-ɗaa lewru ? O wiyi mi : 35 000 UM. Mbiymoo-mi : « enen ɗeɓi fotde njoɓdi. Kono, so tawii a tottii kam galoŋaaji maa ɗi, ɗo e maa mayde, nde lewru maayi kala, ma mi totte njoɓdi ma. O wiyi o jaɓii. Ɗoon o ruttitii, ɓe coki mo. Ko gooto e hoohooɓe nokku o rokki kumaandaŋ Diiwaan o kolce 10, mbele doosiyee makko ina deƴƴee. Ko ɗum addani mo waawde wonde hannde mawɗo biro to Ardorde konu (Etat Major) leydi ndi. Yeru goɗɗo ko kumaandaŋ Wasee (Vaché) dannduɗo yoga e musiɗɓe mum to Nuwaadibu e nder ngonka caɗtuka no feewi.» « Ina waɗi noon jaasɓe. Won jogitiiɓe njannoo e wuro Foonde, mbari ɗoon boombel kardanel. Janngo mum, militeeruuji ɗi njani e wuro Foonde, koni jawdi mum fof : puccu ina wondi e na’i. Ɓe njaggi yimɓe 6, ina heen Lietnaa garde biyeteeɗo Sal Sammba Hammaat. Ñalngu ndewngu heen, ɓe ndokki puccu ngu cukko gardiiɗo konu leydi ndi, ko heddii ko ɓe pecci …
Nde ɗum yawtunoo, kumaandaŋ Diiwaan militeer o noddi batu kisal. Ngardu-mi toon ko e perfee Ɓoggee e Bahbahɓe. O naamnii min, hol ko nanngaaɓe ɓe poti waɗeede, caggal ɗum o wiyi « jooni, en mbarat ɓe tan ». Mbiymoo-mi « alaa, kolonel, yimɓe mbardetaake nii tan ». O ƴetti jardugal makko o waɗti e wana mum, hade makko wiyde mi ko mi « koministe », o yalti. Caggal ɗum o naatti, o wiyi mi « haala gasii ». Mbiymoo-mi « alaa, so a yiɗii warde ɓee yimɓe, winndu seedantaagal, gooto e men kala siifira ɗum yiɗde mum e fawaade e anniya mum, caggal ɗum so a yiɗii mbaraa ɓe, sibu min ngalaa doole haɗde ma. Caggal ɗuum, ko kumaandaŋ kompaañi Sanndarmori, mo pelle daraniiɗe jojjanɗe aadee potnoo takkande galaŋuuji, walli mi dognude ɓe nder jamma, min neldi ɓe to Seek el Bed mbele aɓe ndeenee : ko palaŋ wonnoo ngam danndude yimɓe, ɓe alaa ko mbiyi, alaa ko mbaɗi, e warngo.
Tonngol Jaaltaaɓe (Dialtabé) / Quotidien de Nouakchott
Fulo : Bookara Aamadu Bah


text:
Nde min ngoni sukaaɓe, ene woodnoo e fedde amen, gooto mo nganndu-ɗaa, ko kañum waawi yimɓe ɓee fof. Kala ko o yiɗi, ko ɗuum waɗetee. Alla e makko huleede, gooto e amen fof yiɗata ko sehlinaade mo, mbele so haɓaama omo jinngana ɗum. Nde tawnoo, e ngaan sahnga, so woodi dukduɓe tan, ɓurɗo hoolaade hoyre mum oo wiyata ko « ar teeldoyen ». Heewi teeldoyeede noon ko caggal wuro. Won wiyooɓe gaɗa wuro. Firti tan ko ɗo seerndooɓe ngalaa. Ko gila ɗoon, yiɗɓe jam eɓe njiɗaa jam nganndetee. Ɓe njiɗaa jam ɓee keewi ko ruubde ɓe, nodda kadi woɗɓe mbiya: « ngaree njeeɓoyen, yo yawaare laaɓ ». Yiɗɓe jam ɓee noon keewi ko wulloyaade mawɓe, mbele kaala heen gila diwtaani juuɗe. Heen sahaaji, fedde ene waɗa ɗiɗo fotondirɓe doole, gooto fof jogoo e fedde hee wonanɓe ɗum. Kamɓe, ɓe keewaani haɓde. Ɓe ngirbondirat tan. Ko rewooɓe e maɓɓe ɓee kaɓata.
Eɗen nganndi, ko adii nde kuule deenooje hakkeeji aadee ɗee ene cosee, ko noon aduna oo fof wuurduno. Wonnoo tan ko « waawi fiya », walla nii mbyen « waawi wara ». Nde joom en hakkillaaji nganndi ɗum fotaani wonde, kuule ɗee cosaa ngam reende hakkeeji aadee. Ko tabitingol ɗiin hakkeeji addi haa ko wiyatee demokaraasii koo woodi. Ngam tan paamen ko woni demokaraasii tawa en luggiɗinaaki e kelme walla firooji luggi, eɗen mbaawi wiyde tan, demokaraasii yiɗi ko « yoo keewal waaw teelal ». Walla mbiyen, « kala ko ene gollanee renndo, fedde walla leydi, yoo gollanteeɓe naamne ko njiɗi, kadi yoo ko ɓurɓe heewde ɓee cuɓii koo rewe ». Ko ɗum saabii, leydi fof waɗi kuule mum, biyooje « so neɗɗo ene ardoo leydi, yoo taw ɓurɓe heewde e ardeteeɓe ɓee njaɓii, rewrude e woote ».
En kumpaaka, wonaa ɗoon tan haaɗi. Kala toɗɗaaɗo kadi heewi ko dottaneede dumunna mo laamotoo, kadi no foti laabi waawi ƴamtude lefol laamu. Fawaade e leyɗeele, walla e juɓɓule e kuule kawraaɗe e leydi kala, duumagol lefol ene wona duuɓi nay no Amerik nii, walla joy no won e leyɗeele Afrik nii. Tawa kadi ƴamɗo lefol laamu, laamii fof, ko laawol gootol jogii hattan ƴamtude. Nde tawnoo noon laamaade ene weli, lefol ngol ene heewi jarabi te jooɗorde ndee ene ɗaati, jooɗiiɗo fof yiɗata ko ɓooyde. Ko ɗuum waɗi, laamɓe heewɓe ene mbayla kuule leydi, momta kuulal biyngal « neɗɗo ƴamataa lefol laamu ko ɓuri laabi ɗiɗi ». Ngaal kuulal wayliree no omo jogoroo hattan ƴamtude tataɓol, walla nii ɓura ɗoon. Yeruuji ɗii ene keewi hannde e duunde men afrik.
Jooni noon, won ko joli. Joli, ko sukaaɓe afriknaaɓe pinii, mbaɗtii woytaade « yoo mawɓe laamiiɓe ɓe njah hankadi, ɗalda sukaaɓe. Sabu, e faamuya ɓeen sukaaɓe, mawɓe laamiiɓe waylooɓe doosɗe leydi ɓee ngonani ɗoon tan ko laamuuji leyɗeele doolnuɗ, kalfunooɓe Afrik, ciiɓii ngalu mum fof haa gasi ». Ko ɗum waɗi, e sahaaji jawtuɗi ko ɓooyaani, seppooɓe ndarii e laabi, ngoppaani haa won e laamɓe leyɗeele njani.
Kono tan ene waɗi caɗeele goɗɗe kadi peeñɗe heen. Caɗeele baɗɗe en ngada beño, walla gontanɗe en inta-aanniinde. Ɗeen caɗeele, ko nii ciforii . Sukaaɓe afriknaaɓe njanngii haa mbaawii, njiɗii yoo mawɓe ɗaldu ɗumen laamuuji ngam gollaade. Kono ɓeen mawɓe, ko ŋottiliiɓe e lefol laamu, diiñii e dow jappeeje hee, mbiyi ngummitaako. Ndh yiy, ɓeen sukaaɓe ngalaa kaɓirɗe e doole no ene ngittira ɓe ɗoon. Waɗtinta ko koninkooɓe ngarata liɓa laamu. Sikke alaa noon, fotnoo wonde, ko so koninkooɓe liɓii laamu ngu laamanooɓe natti weleede geɗe mum, ɓe mballondira e jannguɓe, annduɓe, finɓe pinani aduna keso oo, ɓe njenena ɗen so tottaama laamu ene mbaawi ɗum yiilde. Kono ɓeen koninkooɓe ne, keewi ko so keɓii laamu tan njooɗoo, lanka.
Sahaaji ɓe ɓoora wutteeji konu ɗii, ɓe mbiya « hankadi ko min siwil en ». Ɓe mbayla doosɗe laamu. No arɓe e ñootoowo, ɓe potnda wutte demokaraasii oo e koye maɓɓe. Nii woni, ndutto ɗen e « alaa to yahnoo, artii io wonnoo ».
Waɗde alaa e sago cuɓo ɗen. Tawde en laamaaki te en ngalaa kaɓirɗe e doole ɗe eɗen keɓtira laamu mbele peewnen, en cuɓoto hakkunde wonɓe heen hannde ɓee, waylooɓe doosɗe ngam duumaade ɓee, e koninkooɓe heɓtirooɓe laamu doole njooɗoo nduttoo mbayla kuule ngam duumaade. Mboɗo fadi e miijiyankooɓe men ɓe hakkullaaji jumtuɗi, mbele njiiɓtana mi ngol jawlol.
Malal Sammba GISE


text:
Ñalnde aset 12 colte (feebariyee) 2022, jokkorde pelle pinal yuɓɓinii gollordu (lulnde) ngam lelnude laabi njanngiin e feewnude kaɓirɗe jaŋde wonande ɓe kaalataa ɗemngal jannginteengal ngal. Pelle ɗee ɓurnoo dartoraade ko jannginde haalooɓe ɗemɗe ɗee, yeru Ɓamtaare Pulaar heewi jannginde he nder duɗe mum, ko haalooɓe Pulaar.
Jooni noon pelle ɗee njiɗi ko heblanaade waɗtude jannginde yimɓe ɓe kaalataa ɗemɗe ɗee, yeru he nder duɗe keblooje jagge. Ndeen jaŋde ine waɗetenoo to duɗal jaaɓi-haaɗtirde (ine waɗee haa hannde), fuɗɗaama to duɗal ENAJM, to Duɗal Toowngal Politeknik (ESP) Nuwaasoot…, ine yaakoraa maa ɗemɗe ɗee mbaɗtu janngineede e duɗe laamu goɗɗe. Ko ngam heblanaade ɗiin soklaaji addani pelle yuɓɓinde nduu gollordu


text:
Norwees
Norwees ko leydi e Yuroopu.Un leydi eta faaroo woila yuroopu gebbal mangal leydi lattigal gal gebbe tta hirnah e woila burgal mangu gal [Scandinavian peninsula]. Foodirde de nabben woddude ko footide de Arctic e lungurde svalbard Hambema be lattake godde gebbe de Norway. Ha waddi hande ebe manntooro gebbeji arctarctic de lungard peter I e lamdo debbo maud land gelle Maude denbo burde mangu kanje gooni Oslo.
Norway edi woodii maunirka njairi di njajirka mangu kilomiteer 385,207(148,729 square Mills)[12]den edi woodii duudirka yimbe 5,425270 eder leuru janairu 2022[44]leydi edi woodii kherol fuunaa foodigo e Sweden ta jutirka kilomiteer 1,619(1.006mil)edi waadii kherol e Finland e Rasha yaahri nwoilaah faaroo fuunaa e nastirde skayerrak ta fombiina,e wuttudu wooru (go,o)wondube Denmark e ingila maa.Norway edi woodii juggol mangol e honduko maari,edi daara juggol Atlanta eta woila e juggol Foodigo ndiyam nyamii ko noonii Norway hauti e nnonirgo nguldum ndun sada e honduko dallol, eder nnonirgo burgo feuwuuki den burdun sauki ko buuri e luttude inajee ndun duniyaru edau baano ndunndum lattidun ndun nwoilaah ko e nno ta njemma dun polar eta woila nnonirgo nguldum koe ndaskarigo lattake ndiyam njemma e honduko dallol.Nnonirho ndallol ego waddu hebgo ndiyam dau e maalomalloje eta godde gebbe leydi ndin. Haraln v e wuuroo Glucks Burg Kanko woonii Ardiido Norway mo njonni Jonas Ghar store lattake firayim ministajo Ngada e 2021Hanko nwonni laati ndonudo Inaare Erna Solbarg.e njonde maari gashi horemun.Hauti e siryago lamu Norwee ndi hendi Ardugal Diiwe hakkude njodorde majalusu ministaen e khotuuji Maudi kammano ndun siryago lamu ngo 1814 Nno siryi ndun tiggi laamorde eder 872edau hautuki nlamorde phamare e dudde den ndun woodii ko njonde ha njajirka ndubi 1,150 gada 1537 yaahri 1905 edi nder kautal hore hauti e lamorde Sweden.Norwee lattake Shaka- Shaka e wakkatire konuu nduniyaru aartuudu nden ndi lattake nnihi ha yahra leuru Afirilu 1940 wakkatire nde [Leydi]Jamus hoowii leydi ndin yaahri gadda koonu Nduniyaru ndiidaabuun.
Fuu e nyiiki Nnon nduudirka ummatore unn nbe lasgol Norwee gol eder kaarnu ndun 21 naatuuki e wuurtaaki yaahri ko buuri e gebbal lumo duudugo nyimbe eder 2021 kauteeji njoyii burdi maugu eder leydi hambe ke yalji Poland,luthinia, Somalia, Pakistan e hoondukoo ngo Sweden [7].


text:
Jaaynde Lemag habrii ñalnde 14 settaambar 2013 wonde « laatiima tigi, ɗemngal Tamasig (ɗemngal berbeer en) waɗtaama e ɗemɗe kuutorteeɗe e lowre renndiire Facebook ». Ngaal ɗemngal noon huutortoo ko alkule biyeteeɗe Tifinag.
Jaaynde Lemag habrii ñalnde 14 settaambar 2013 wonde « laatiima tigi, ɗemngal Tamasig (ɗemngal berbeer en) waɗtaama e ɗemɗe kuutorteeɗe e lowre renndiire Facebook ». Ngaal ɗemngal noon huutortoo ko alkule biyeteeɗe Tifinag. Facebook wiyi waɗiri ɗuum ko ngam huuɓnude ɗaɓɓaande haalooɓe berbeer e nder winndere ndee. Konngol Facebook ngol ko nii lelorii « On njaaraama e ko ɗaɓɓu-ɗon nde ɗemngal mon ɓeydetee e ɗemɗe Facebook. Tamasig e Breton e ɗemɗe keewɗe goɗɗe ɓeydaama e doggol amen ko ina wona sahaa jooni.
Min ɓetii ɗe, daawal kala min ɓeyda heen ɗemngal fawaade e dalillaaji keewɗi (ɗemɗe ina keewi e winndere ndee, amin katojini e sahaa seeɗa ngam ɓeydude ɗe). On njaaraama nde paamanɗon min, on njaaraama e kuutoragol mon Facebook ».
En njiyii, ko Berbeer en ɗaɓɓi, keɓi ɗuum. Ko ɗum addani en naamnaade hol ko haɗi Fulɓe ne ɗaɓɓude ɗuum ? Haa arti noon Fulɓe ina mbiya ina njogii pelle hakkunde leyɗe « daraniiɗe ɓamtude e tabitinde pulaagu » ? Haa arti noon, hay Dental Afrik ina sosi njuɓɓudi ndi alaa ko toppitii so wonaa ɓamtude Pulaar/Fulfulde, mbiyeteendi FULCOM.
Ciftinen tan, lebbi seeɗa hade ɗuum, Microsoft naatniino Tamasig e topirɗe mum, yeru e Windows 8. Ko wonaa ɗuum, eɗen nganndi Wolof waɗtii huutoreede ko ɓooyi e nder Google, gila 2010, rewrude e « Google Senegal » walla mbiyen « Sayto ci Google » ; ndeen yiylorde wiyetee ko “Gëstu ko ci Google”. Eɗen nganndi kadi Windows 8 e Microsoft Office fof ina ngoodi e Wolof gila e lewru suwee 2013. Yoga e ɗeen topirɗe ina ngawtoo e ndeeɗoo jokkorde : http://www.microsoft.com/wo-sn/download/default.aspx
Ko wonaa ɗuum kadi, resorde Google wiyeteende « Google Drive » ina woodi e ɗemɗe Afrik, hono Afrikaan, e Swaahili e Sulu e Amharik (ɓurngal heewde haaleede to Ecopi) ko ina wona lebbi jooni.
E ñalngu hannde nguu, to bannge naatgol e karalleeje kese, Pulaar ina woɗɗi, woni ko caggal, caggal Wolof. Ko ɗum addani jaaynde wiyeteende peeral.com winndude : «Neɓaali Google hollii eɓɓo mum fii ɓeydugol e doggol ɗemɗe Google Translate ɗemɗe jowi Afrikiyankooje: Igbo, Hausa, Zulu, Somali, Yoruba. Lamndal ngal Pullo fow yiɗi anndude : ko Goomu Fulfulde jeyaangu e Dental Afrik (UA) woni gollande Fulfulde ? Ko waɗi gila ngu ari ɗon Fulɓe yi’aali Fulfulde no ɓamtoo yahra yeeso ? Fulɓe haanaa jooɗaade tawa lamndaaki hono ɗee lamnde (ƴami). Yo kala yiɗɗo Fulfulde neldu lamnde mum faade e Goomu Fulfulde (Fulfulde Commission) lamndoo ko ɓe jokki toon e innde Fulɓe. Ndaa les ɗoo email-ji maɓɓe : http://www.acalan.org/eng/vcblc/cltv_fulfulde.php »
Bookara Aamadu Bah
Tesko :
E sahaa hannde oo, en nder ordinateruuji 100 fof, heen 90 ko Windows kuutortoo, 8 heen ko Mac OS, ko jaasi 2 kuutortoo ko Linux. To bannge banngorɗe (peerorɗe), huunde e ɓetooji kollitii ndee feccere : Google Chrome 40%, Internet explorer 29% e Firefox 18%. Kono tan, e duuɓi garooji ɗii, ɓetooji ɗii kala ina kawri wonde alluwon kon ɓurtotoo waawde huutoreede e ordinateeruuji goowaaɗi hannde ɗii. Ndaa noon, e nder alluwon 100 fof, heen 80 kuutortoo ko Android (Google), fotde 14 heen ko iOS (Apple), hedde 3 ko Windows phone (Microsoft), BlackBerry 3.
Ɗoo e duuɓi, jogori heddaade e huutoraade ordinateeruuji gaadoraaɗi hannde ɗii ko yimɓe seeɗa. Ɗum firti ko Google jogori jiimde kala ko faati e karalleeji kese ɗee (Android wonande alluwon, Chrome wonande peerorɗe, Google Search wonande jiylorɗe (e nder 100 njiylawu kala, fotde 65 ko kanko kuutortoo), e kuutorɗe goɗɗe)…) tee jogori sukkude e mum ko Apple e fawaade e ko haralleeɓe heewɓe kaali.
Ɗum noon, ko goonga nii gollaade e topirɗe goɗɗe ɗee ko huunde moƴƴere, kono ina moƴƴi ɓuren abbinde doole men e geɗe ɗe cikku-ɗen njogori ɓurde waawde hutoreede janngo ɓadiiɗo e goɗɗuɗo, ɗum woni suɓaade daabaa ɓurɗo waawde woɗɗinoyde ɗemngal men. To oon bannge, e miijo men, Google pot-ɗen ɓurde rokkude hoore, ndewnen heen Apple, Microsoft, mbaasen welsindaade ko heddii koo kadi.


text:
Yeru mo ngidoto-ɗen rokkude ɗoo, ko yeru ko e filma tinndol baɗanaaɗo sukaaɓe (mo mawɓe korsini) biyeteeɗo “Kiriku”. Oɗon nganndi musiɗɗo men Aamadu Muusaa Ngayde, firii mo e Pulaar. Oɗon nganndi ndeen sukaaɓe men puɗɗortonoo jaŋde ko tinndi e cifti e daari ɗi jiknaaɓe mum en tinndanntunoo ɗum en, tee nafoore majjum e kisnugol pinal e udditgol hakkille cukalel ina mawni no feewi.
Eɗen mbaawi hannde eggude yoga e tinndi men e daari men e cifti men, mbaɗen ɗum en filmaaji, waɗee e telefoŋaaji e ordinateeruuji e geɗe goɗɗe sukaaɓe men mbaɗta yeeɓde ɗum… Nafoore majjum, ko famɗi fof ina e geɗe tati : go’o : hisnude pinal men; ɗiɗi : findinde sukaaɓe men e udditde hakkillaaji mum en; tati : faggoraade ɗum. Miɗo yenanaa kala tabitinɗo eɓɓaande waande nii, maa dañ heen ngalu haa heewi. Ɗum ko haala men e yeewtere e Hammaat Jallo to Sahara-média. Jooni kadi, Aamadu Muusaa Ngayde wiyi en : “Caggal kaalnugol Kiriku Pulaar, eɗen ngoni e tettee ngaam waɗde filmuuji nate dillooje, mbele eɗen nguurtina oo fannu e finaa tawaa men”.
Bookara Aamadu Bah


text:
Leydi ndemeteendi, moƴƴinoori ndema, ndemeteendi hitaande kala haa heewa moƴƴa, coñateendi seeɗa……
Hol to ndiin leydi woni ? Ndi woni ko e falnde Magaama, diiwaan Gorgol. Ndi lommbii ko hakkunde kominaaji Magaama, e Beylugge, Elfara, e Biddiis, e Ajaar mo Gidimaka. Leydi ndii remetee ko dabbunde, toɓee, ilee, yalta remee.
Ko njiɗ-ɗen hollitde ɗoo, ko leydi ndii ina ɓeta fotde 75 km njuuteendi, njaajeendi ndii yoga e nokkuuji ko kiloomeetruuji 10 haa 7. Ooɗoo nokku mo kaalaten, lommbi-ɗen e mum, ɗum ko e caaɗngol juutngol, yoga e nokkuuji kadi jaajngol, sabu ngol ɗoofotoo ko e les wimmbalooji haayre Ngaal to Asaaba, ngol yuppata e maayo Senegaal ɗo nokku biyeteeɗo Paliiba.
Hol ko remetee e nokkuure ndee ? Remetee heen ko gawri, makka, feelaa, ñebbe, faataata, jayeeje, gerte e kala leƴƴi ndema, sewo sewo ina moƴƴa heen. Remata e nokkuure ndee ko fulɓe e safalɓe ɓaleeɓe. Hol ko saabii soñetee ko seeɗa e ɗii nokkuuji ? Mboros aawdi, mboros jalluɗi, coñal naatondirngal e ñaayngal.
Mboros aawdi ko aawɗeele ɗe keblaaka, ñawndaaka, ko aawɗeele keddiiɗe e tawaangal, woni mi heeloo gila e coñal, mi moofta haa ñalnde jabbere, mi yaltina tan mi aawa.
Mboros jalluɗi oo ko teŋke e gilɗi e mbaatu. Teŋke ɗee ñaama jalluɗi ɗii, gilɗi naata e nder njabeeri ndii, ɗi mbarataa ndi, kono aɗi kaɗa ndi jibinde. Mbaatu nguu jagga deeneeri ɗii, ɗi garjina jibingol ngol.
Coñal naatondirngal e ñaayngal ko caɗeele njuɓɓudi sabu hitaande kala ina wooda goomuuji jokkondirooji e meeriiji e haakem ngam heɓde yamiroore hitaande tiwaande e furiyeer. Ina waɗee hitaande kala, kono alaa ko ɗum nafti e renndo ngoo. Sabu hitaande kala so lajal tiwaande ngal ɓadiima tan, tawata ko jawdi naatii e kolaaɗe ɗee, etee tawa furiyeeruuji fof ko keewɗi dak gelooɗi e na’i e bamɗi e ndammiri. Joom gese en ina coña, jawdi ina biftoo doɓaale e ko soñatee. Demoowo waɗa e ngesa mum lewru ina rema ina jabba. Ñalnde coñal fuɗɗaa, ko ñalngu ngootu, so a soñdaani, jawdi ñaama nguura maa tawa alaa mo ngulliti-ɗaa, sabu tawata ko jawdi fof ko ɗaccaandi, teeŋti e gelooɗi e na’i. Ko sahaa mettuɗo, bonɗo e miskineeɓe haa yuurminii…


text:
Lalla Mint Sheriif, jaagorgal kalfinangal pinal, jaɓɓaama ñalnde 18/07/ 2013 e nder wuro Jiinge, ngalluure Ligisayba, falnde Kayhayɗi, diiwaan Gorgol. Addunoo mo ɗoon ko mawninde geɗe Sammba Gelaajo Jeegi e wuurtinde daartol Wagadu. Nde o yettii e wuro Jiinge, o tawi ko ɓesngu nguu fof ena sabbii mo to duɗal wuro, hakkunde leeɗe too.
Dimaaɗi ñaantaaɗi, ɗi waɗɗiyankooɓe harbiyankooɓe mbaɗaa yo njaɓɓoyo mo, gila to naatirde wuro haa o naati dingiral kewu ngal. O tawi ɗoon wejo kuutorɗe geɗe ganni, njimri e ngamri taƴondiraani. O salmondiri e jamaanu nguu, o ɓenni to les tillisaaji poŋaaɗi too, o jooɗii.
Omo ardi e lappol teskinngol to bannge doole e faayiida gila e jaale Jaagorde Pinal nde o ardii ndee, haa e hilifaaɓe diiwaan oo to bannge njuɓɓudi laamu. Ena e ɓeen, Waali mo Gorgol, mawɗo Haakem Kayhayɗi, Meer Kayhayɗi, mawɗo polis, mawɗo sanndarmaaɓe, Meer Jowol e Meer Tokomaaji. Nde lappol ngol jooɗii haa lakkitii, bawɗi e buubaaji, kelle e kuljinaali ndartinaa, jonaaɗo wuro ngoo rokkaa konngol, yettini bismaango e ngoƴaaji Jiingenaaɓe feewde e jaagorgal ngal.
Caggal ɗuum, Lalla Mintu Sheriif fooɗanii ko juuroyaade Jeeriyel Tummbere. Nii woni, otooji, pucci e yahrooɓe koyɗe toɓɓi bannge funnaange haa naati e kolangal waalo. Ko ngaal wiyetee Kolangal Fori. Ko e nder maggal Duunde Jeeriyel ndee woni. Ko e duunde ndee kadi yanaande Ceerno Suleymaani Baal e Ɓokki Sammba Gelaajo Jeegi ngoni.
Yanaande ndee udditaa, caggal nde jaagorgal ngal waɗanaa jubbannde raɓɓere e nguurndam Ceerno Suleymaani Baal. Jaagorgal ngal, waali Kayhayɗi, haakem Kayhayɗi, mawɓe sanndarmori e polis naati, neldi mo duwaawu, kanko Ceerno Suleymaani Baal, kanko e denndaangal maayɓe juulɓe, lelodiiɓe ɗoon e makko e nder duunde ndee. Lappol yawti, tiindii bannge hirnaange-rewo yanaande ndee. Ko toon Ɓokki Sammba Gelaajo Jeegi darinoo haa e hitaande 1980. Lomto makki maa mbiyen soɓoƴuru nduu waɗtaa ɗoon ko e hitaande 2007. Lappol ngol satii ndu, jubbannde e nguurndam Dono Gelaajo waɗaa. Jaagorgal Pinal waynondiri e ɓesngu jiingenaaɓe, fayti Kayhayɗi, kañum e lappol mum. Ko ɗoo njillu jaagorgal pinal e Jiinge haaɗi.
Jamma oo, hiirde mawnde waɗaa to galle sukaaɓe Kayhayɗi, tuggude e 23w 15h haa heɓi 1w40h ngam mawninde lasgol geɗe Sammba Gelaajo Jeegi e wuurtinde daartol Wagadu. To fayti e Sammba Gelaajo Jeegi ko Njaay Saydu Aamadu teddiniraa waɗde nguurndam ɗam caggal nde Sal Haamiidu waɗi ngardiindi ndii e ɗemngal farayse. To bannge daartol Wagadu, ko Mbusetta Jagana jannginoowo to jaaɓi-haaɗtirde Nuwaasot adii waɗde ngol e ɗemngal farayse, nde diɗɗal sooninkooɓe tabitini ngol e ɗemngal sooninkoore e dow dingiral.
Njillu jaagorgal pinal hakkunde Baraknaa e Gorgol waɗii faayiida saɗne, nde tawnoo ko hikka ɗum meeɗi waɗeede tawi ko e ndiiɗoo mbaydi. Adan nanetenoo e rajooji walla yiyetenoo e teleeji tan ko mawningol geɗe bannge rewo leydi ndii, ko wayi no Attaar, Shingiti, Tishit, Waadaan walla Waalata, ekn.
Kono tan huunde teskinnde waɗii ɗo Jiinge ɗoo, so meer e mawɗo tunndo Ligisayba waasde tawtoreede ñalawma oo.
Njaay Saydu Aamadu


text:
Balɗe seeɗa keedi en koorka. Ɗum noon miɗo wasiyoo ɗoo wonduɓe e jabet yiɗɓe hoorde, wasiyaaji teeŋtuɗi.
Ko adii fof, miɗo habra wonde kabaruuji gonɗi ɗooɗii lomtaaki wasiyaaji karallo cellal, woni wasiyaaji doktoreeɓe mon ndokkata on. Ina waɗɗii ñawɗo kala yahde to doktoor mum, mbele oon ina rokka mo wasiyaaji ɓurɗi yahdude e ngonka ɓalndu makko, kam e ƴeewtagol jabet makko, e tanaaji gonɗi e koorka makko, e safaara e ndeenka tolno suukara nder ɓalndu makko.
Koorka neɗɗo gonduɗo e jabet ina soomi tanaaji keewɗi :
– ipogilisemi (ŋakkere suukara nder ƴiiƴam);
– ipergilisemi (ɓurtugol suukara nder ƴiiƴam);
– asidosetoos jabet (goodgol seton nder ƴiiƴam) e
Yimɓe ɓe tanaa oo waawi heɓde ko ɓeeɗoo :
– horo ndiyam ɓalndu.
– Ñawɓe jabet, safrortooɓe ensulin (insuline) walla ɓulnooje ensulin (Diamicron, Diamicron MR, Amaryl, Diabeta, GlucoNorm) ;
– Yimɓe ɓe deenataa no moƴƴi tolno suukara nder ƴiiƴam mum en;
– Yimɓe ɓe suukara heewi ŋakkunde e ƴiiƴam mum en, walla/e ɓe suukara ustii no feewi e ƴiiƴam mum en e nder lebbi tati ko adii koorka ;
– Yimɓe nattuɓe tinde maale usto ŋakkeende suukara nder ɓalndu (ipogilisemi);
– Yimɓe ɓe jabet mum en waawni (jibini ñawu ngoɗngu).
– Gaa gaa koorka ñalnde kala kaa, lewru koorka nduu ina wayla no feewi aadaaji neɗɗo gonduɗo e jabet, haa teeŋti noon jokkondiral gonngal hakkunde ñaamdu e ɗoyngol. Mbayliigaaji battinooji no feewi e ñawu nguu, gaddanɗi en teeŋtinde wasiyaaji garooji ɗii :
• jogaade waktuuji ñaamde duumiiɗi e reentaade cikagol dewondirngol ñaamdu ;
• ñaamde ñamri moƴƴiri (mbaɗndi ko ɓuri heewde e geɗe ɗe ɓalndu soklata) e teddinde yarde ndiyam;
• hejjoraade ñamri mbaɗndi gilisidaaji leelɗi dolngo (yeru : mburu, maaro, lacciri/kuskus, ñebbe e suppuuji);
•taƴrude koorka kaa gilisidaaji jaawɗi dolngo (yeru : ɓiɓɓe leɗɗe e tamarooje), rewna heen ñamri gilisidaaji leelɗi dolngo;
• reentaade tampere ɓalndu ɓurtunde e reende sahaa e sahaa kala gilisemi mum (tolno suukara nder ƴiiƴam mum);
• taƴde koorka kaa so tinii e ɓalndu mum ipogilisemi (ŋakkere suukara nder ƴiiƴam) walla ipergilisemi (ɓurtugol suukara nder ƴiiƴam), jokkondirde e doktoor mum so tinii e hoore mum caɗeele.
Mbaasen yejjitde wonde : “Lewru Koorka nduun ndu Quraana jippinaa e mum, ko peewal wonande yimɓe, ko hujjaaji peeñɗi wonande peewal e seerndoore . Kala e mon tawaaɗo lewru koorka, yo o hoor ndu. Oon laatiiɗo ko ñawɗo, walla ina woni e ɗanngal, ina defii mo limoore e balɗe goɗɗe. Alla faandii e mon ko newuya, o faandaaki e mon saɗteende, haa timminon limoore , haa mawninon Alla e no O feewniri on, mbele yoo oɗon manta (neemaaji makko) !” (Quraana : 2/185).
Doktoor Al Huseynu Sal, hooreejo ONG ASSIDE (Action Sahara pour la Santé, l’Innovation, le Développement et l’Éducation)
Fulo : Bookara Aamadu Bah


text:
Home -- Fulfulde -- Perform a PLAY -- 077 (The tomb is empty )
77. Qaburu on waɗoraa
Taalibaaåe Iisaa Joomiraaɗo on tippini furee makko on ka hoore leggal altindiraangal, åe wallini mo e qaburu keso asaaɗo e feto. Onsay åe talli hayre njannde ka dambugal qaburu.
(Beytol doy doy ka tumbere jamaa)
Jiwo : Annabi Iisaa yahii ka leggal altindiraangal, Alla donkinii mo.
Åayru ko en junuubankeeåe, o maayii.
Fii maa e fii an, woni ko o maayani.
E nder ninse tiiɗuɗde, taalibaaåe åen hari hino wondi e nokkun gootu e nder suudu, hiåe miijitaade. Hay gooto waawaano faamude tigi ko fii honɗun annabi Iisaa maayani. Petruusu meemano tigi. Hari himo ninsi fii ko on yeddi kon fii makko kanko annabi Iisaa, ko on wi’unoo laabi tati wonde o anndaa mo. Hari o waawataa yaafanaade hoore makko fii ko o woni kon naafigiijo. Kono jooni lannii laawaade. Ko fii annabi Iisaa maayii.
(Beytol doy doy ka tumbere jamaa)
Suka : Iisaa maayii ka hoore leggal altindiraangal, o hibbii ýiiýan makko ɗan fii men.
Nde addanɗen mo junuubu men on woo, o yaafanto en.
Hay an e min o yaafanto en.
Tun nde wooter, baafal ngal udditii.
Mariyama : "Himo wuuri! Annabi Iisaa no wuuri! O alaa han kadi ka nder yenaande!"
Mariya Oya : "Malaa’ikaajo on feññinanii en ɗin piiji weltinayɗi mawɗi. Petruusu o wi’ii no laaåiri wonde hiɗen haani wi’ude wondema : annabi Iisaa no wuuri."
Petruusu : "Hara hiɗa haani wi’ugol lan himo wuuri?"
Petruusu waawaali jogitaade hoore makko. Kanko e Yuuhanna åe dogi no yaawiri e no åe waawiri fow. Åe ndaari nder ton. Furee annabi Iisaa on alaano ton. Åe yi’i, åe gomɗini kadi fii ko annabi Iisaa immintinaa kon hakkunde mayåe åen, e himo wuuri men kadi. Åe dogi kisan åe yewtidoyi e hedditiiåe åen.
(Beytol doy doy ka tumbere jamaa)
Suka e jiwo : Annabi Iisaa wallinaama ka nder yenaande, kono o luttaali maayude.
E ñalaande juldeere Yawtaneede nden, o immintinaama hakkunde mayåe åen. Mantoore wonanii Alla!
Fii an e fii maaɗa, mantoore wonanii Alla!
Fii maa e fii an. Wonande taalibaaåe åen e Petruusu, sabu ko fogiraɗen kon e fii ko waɗuɗen kon piiji bonɗi – annabi Iisaa maayanii en, o immintinaama.
Yewtooåe : Fillitotooɗo, Mariyama, Mariyama Oya, Petruusu, suka, jiwo
© Copyright : CEF Allemagne


text:
Taƴre konngol Musiɗɗo Yero Dooro Jallo Hooreejo Fedde Ɓamtoore Pulaar e Senegaal huccitinnoo e tawtoranooɓe batu Mooɓondiral 3ɓu fedde Ɓamtaare Pulaar e Muritani njooɗinoongu e nuwaasoot e hitaande 1985. Konngol ngol ina hollita nafoore jaŋde ɗemɗe Afirik…
– Banndiraaɓe rewɓe e worɓe,
– Jagge laamu tedduɓe e hoohooɓe tedduɓe,
– Terɗe Fedde Ɓamtaare Pulaar,
– Terɗe Yiilirde Toownde;
Mi salminii on e innde Fedde Ɓamtoore Pulaar to Senegaal e innde am.
Musiɗɓe tedduɓe, min ngarii e innde F.Ɓ.P. to Senegaal ngam nootaade noddaandu mon. Ko weltaare amen mawnde nde min tawtortee ɗo hannde ngalɗo mooɓondiral mawngal, min ceedoo njeñtudi ɓesnoore golle mon moƴƴe, jooɗɗe, ɗe ngollu-ɗon haa ngonti tiimtorgal kala pelle ngenndiije Afrik keeroriiɗe ɓamtude ɗemɗe, ndokku-ɗon heen yeruuji tiiɗɗi e potal ɗemɗe ko Afrikiyankooɓe na ñemmba, naftoroo; tawi golle ɗe ne paanditii ko ɓamtude neɗɗanke, wuurna pinal mum, nawra ɗum yeeso; haa on kattanii taƴde heen yolnde juutnde e nder dumunna daɓɓo. Nde wonnoo ngardin-ɗon ko hakkille haa peran-ɗon yontaaji garooji nguurndam fayde e ɓamtaare. Muritani hannde ko ñemtinirgal Afrik e ɗiiɗoo banngeeji. Woni seede mum ko woodeede Fedde Ɓamtaare Pulaar e jannginirde ɗemɗe ngenndiije. Min njiyrii gite amen njeñtudi golle mon moƴƴe.
Sabu fayndaare men adannde ko janngude ɗemɗe men ko seerndude ɓesnguuji men e humanbinnaagu sabu wonde ɗum ñabbu ɓurngu mawnude e ñabbuuli renndo Afrik; tee humpitaare binndol ko coktirgal ɓamtaare ; tee eɗen nganndi leñol waawaa ɓamtaade tawi winndataa, janngataa, ɓiɓɓe mum nguuri ko e humanbinnaagu. So tawii njiɗ-ɗen ko leyɗe men Afrik ɓamtoo, njahra yeeso, alaa e sago kimmiranen jaŋde e jaaynude pinal men; sabu, kala leñol jaɓngol wuurde e majjere, ngool leñol ko jaɓɓeteengol ; leñol ngol majjere mum alaa ɗo haaɗi, ngol mette mum ngalaa ɗo kaaɗata.
Musiɗɓe am tedduɓe, gila nde leyɗe Afrik ɗe keɓi koye mumen fayde hannde, subaka fof eɗe ɓeydoo yenaneede wonde ɓamtaare e kisal alanaa Afrik ɗoon ɗo ɗemɗe men mbinndaaka, njanngaaka no haanirta nii, sabu ko e majje neɗɗaagu men soomii; gila e pinal men, ñeeñal men, haa e coñce men e kala ko ina tinndina hanki men. Ko e majje janngo men cooynaaɗo o ƴellittoo. Kala ko njiggi-ɗen haa e ko paggi-ɗen gila e gannde haa e pine fof ko e majje mooftatee.Tee leñol waawaa ɓooraade humanbinnaagu heɓtoo leƴƴi guurɗi tawa ina heddorii neɗɗaagu mum so wonaa tawa ko ɗemngal mum janngi. Kala nde leñol yiɗi mumtirde humanbinnaagu mum e ɗemngal jananal anndu ɗum timmataa so wonaa ɓe mbayloo baylagol timmungol, ɓe ngoppa ɗemngal maɓɓe, lasli ngal majja, ɓe ngonta ko joom en ɗemngal en ɓe ngoni ko.Tee eɗen nganndi kala nde ɗemnal majji maaydat e kala ko mooftunoo gila e pine haa e gannde e ɗo rewnoo e ko gollunoo e njuuteendi yontaaji nguurndam mum; sabu joomiraaɗo waɗi cuuɗndi leñol ko e ɗemngal mum. Ko ndiin cuuɗndi woni wonki leñol ngol; ko ɗum waɗi mbiy-ɗen kala jiɗɗo wuurnude leñol yo ado wuurna ɗemngal maggol. So ɗemngal wuurii, leñol wuurii, so ɗemngal maayii, leñol maayii; kala jiɗɗo warde leñol yo o ado wara ɗemngal maggol, sabu leƴƴi nguurdata ko ɗemɗe, maayrata ko ɗemɗe.
Musiɗɓe am tedduɓe, ñalɗi na njiiloo leƴƴi ina ngadondira fayde e toowal, kono ɓamtaare kala heen leñol noon fawii ko e softeende ɓiɗɓe mum e jogaade ɓe jiyɗe celluɗe jahdooje e yonta; sabu leñol ummotaako so wonaa tawa tuggii ko e balabe ɓiɗɓe mum. Nde leñol wuurata wona leñol nannga daarorgal mum e hakkunde leƴƴi guurɗi e les naange Alla he ko maa ɓiɗɓe mum ngaawee e gulle ƴiiƴam e warñeende sabu hakke hokketaake, teettete; ko ɗum addi sippirooji njiyaten ɗi na mbaɗa ñalnde kala e winndere he….
(…) Musiɗɓe am tedduɓe, … Fedde Ɓamtoore Pulaar Senegaal hattanii ferande hoyre mum laawol nguurndam e etaade woɗɗitinɗe hoyre mum luure ɗe ngalaa ko njibinta so wonaa nimsa. Min ceerndii hakkunde pinal e dawrugol, no nganndir-ɗon leydi amen na waɗi pelle dawrugol keewɗe ko ina hoddiree e sappo e nay (14); e nder ɗum min kawrii e woɗɗitinde fedde nde miijooji dawrugol. Kala mo ina ara e fedde nde yo o ɓoortu wutte dawrugol fedde mum en ɓoornoo wutte pinal laaɓɗo cer, so hootii galle mum wutte yiɗi fof ɓoornoo, fedde nde alaa heen haaju; sabu eɗen njogii ko kaɓ-ɗen ko wonaa e koye men; sabu heege nani ɗoon, baasal nani ɗoon, majjere e humanbinnaagal e nyabbuuli nani ɗoon jeese men faddii ɓamtaare neɗɗanke.
Ko ɗum waɗi Fedde Ɓamtoore Pulaar e Senegaal huccini doole mum fof e golle jokkondirde e yimɓe e waɗde jeewte pinal e udditde duɗe. Tuggude 5/3/82 haa 15/12/1984 F.Ɓ.P.S. hattanii waɗde 40 ɗanngal e nder leydi ndi, e waɗde 53 yeewtere dingiral. Min ndarnii e leydi he 185 duɗal, ina e majje 204 njanngu (kalaas), ina jannga e majji 5449 almuudo, ɗum jiidaa e duɗe udditaaɗe e nder ɗiiɗoo lebbi tati ɓennuɗi. E nder nguuɗo njiilaw, min njahii e denndaangal diiwanuuji Senegaal capanɗe tati ɗi fof; min taƴii heen 1400 kilomeeteer (km). E nder ɗumɗoon min ndarnii FƁP to Senegammbi. Min ndarnii duɗal keblowal Jannginooɓe ; emin njanngina heen doosɗe celluka, werto leydi, taariik, hiisa, ndema e laabi jannginirɗi. E nder kawgel min mbaɗnoo, heen 92 poolii. Hannde ko ɓeen neletee yo kebloy jannginooɓe e nder leydi he: Won heen hebloyɓe Gammbi, heen diiwaan Koldaa, Madiina-Demmba to Hasaare -Doombal haa Julakolon, haa Jaasiina ; won hebloyɓe to Jolof, Lisaa-Tool, won hebloyɓe to Dolli haa Linngeeri.
So tawii ko to bannge jokkondiral fedde nde ngam rewde e laawol nuunɗal e yahde e peewal e ɓamtaare leydi ndi, F.Ɓ.P.S hattanii heɓde hoolaare laamu Senegaal gila dow haa les. Nde heɓii hoolaare pelle dawrugol leydi ndi. Waɗi ɗum ko F.Ɓ.P. e Senegaal darnude hoyre mum ɗo laaɓi. Laamu ngu newnanii min jannginde pulaar e jannginirɗi laamu ɗe ; ngu new-nanii min jokkondirde e laawol, fotii ko e pelle pinal, fotii ko e pelle ballooje jawdi e nder winndere he. E nder ɗuum, min keɓii balle jawdi ko min mahiri galle pulaar, min coodi masiŋaaji tappooji e muulooji defte ; min keɓi heen ko min njoɓira jannginooɓe amen. E nder ooɗo dumunna cakkitiiɗo min kattanii nawdude jaŋde nde e eɓɓaaɗe ndema e nehgol jawdi e lorgol leɗɗe e golle fedde nde. E nder ɗum ma min mbaɗ gese to Malika Ndakaaru, Gede Sanyce, Ganngel Sule (Siik Muusaa), Weli-Ngaraa, Jolof, Golleera, to Kawlak e Koldaa (diiwaan Kawlak); ɗumɗoo fof ko ngam faabaade leydi ndi e haɓtaade heege, majjere, e humanbinnaagu …
Musiɗɓe am tedduɓe, ko yiɗaa waɗeede ko ina heewi, ko waɗaa ina famɗi; kono beeli njowii ko e yonta men hannde o. So Joomiraaɗo newnii ɗo e duuɓi joy (5) garooji ɗi maa winndere nde seedo baylagol jogorngol waɗde e nder Senegaal to bannge pinal e ɓamtaare.
Musiɗɓe am tedduɓe, to timmoode konngol mi yettii Fedde Ɓamtaare Pulaar e Muritani; emin njoortanii on kala moƴƴe yahrude yeeso e paamondiral e golle mon.
Yero Dooro Jallo


text:
Musiɗɗo men Sammaba Hammaat Gaajo (yoo Alla ɓuuɓnu ƴiye makko) meeɗii wiyde: “jooɗɗo yiɗete, jontaaɗo ndaaree”. Eɗen keewi kadi wiyde “kala mo ko weli welataa, ko ko metti heewi nawde ɗum laakara”. Waɗde en mbeltiima, tee en mbeltaniima weltinooɓe renndo ngoo. En mbeltiima, en mbeltaniima yontaaɓe leñol ngol. Ɓeen ngoni dariiɓe, dadiiɓe, semmbuɓe, liggotooɓe ko nafata tawa njiilaaki heen “woyyoo, walla taaree”. Ko weeɓaani hannde e oo aduna mo gooto fof wiyata “yoo mi waɗ, walla yo mi haal, mbele mi yiyee, haala am haalee”.
Eɗen piɓi anniya tan wonde Baaba Maal jeyaaka e ɓeen, sabu hannde, belaaɗo mettaaɗo, ko o jontaaɗo, jeeɓeteeɗo, keɗeteeɗo, keɗanteeɗo ñemmbeteeɗo. Caggal nde o yillii e nder reedu Fuuta ko ene ɓura duuɓi cappanɗe tati, o dañii miijo addande Fuutankooɓe golle ɗe ngonaa tan pijen njalen ngamen, soko kadi pinen, pinndinen liggo-ɗen ligginen. So en mbiyii Fuuta noon, firtaani ko Fuuta tan addani mo sosde NANN-K. Ma a taw tan, ko ɗoon ɓuri woƴde en, nde tawnoo Pulaar ene jogii konngi ɗiɗi laatiiɗi goonga. “Yiɗande hoyre mum, wonaa añannde bandum” e “nokkuɗo fof fayri ko e hunuko mum”. Sikke alaa, ko miijo moƴƴo, arngo kadi e sahaa mum. Sabu toɓo won no wayi, ilam kadi dañaaka e mum ko ɓuri “mbakku sasa“, ko ɗuum waɗi jeeri e waalo fof ko ngaddata koo ittaani tuuyo. Waɗde faabu men tan ko ruɗtaade e eɓɓooje ngam darnude liggorɗe baawooje yeñtinde ngalu. Hay sinno en ndañaani jooɗodaade e ardiiɓe NANN-K walla e jooɗaniiɓe ɗum e leydi hee, en paamii kam addi ndee dillere ko wallude miskineeɓe haa ngiwa e majjere, ceera e humambinnaagu, ndaɗa e heege e ɗomka. Eɗen nduwoo yo jibin barke haa heewa, kono kadi eɗen mbasiyoo gollotooɓe heenn ɓee.
Ko adii fof ko siftinde, golle ɓamtaare wonaa ko newii. Ene naamnii karallaagal mawngal e humpito yaajngo. E nder ɗuum, eɗen citina wonde ko wiyatee KOPPERATIIF koo, ko ɗum fedde yimɓe faamondirɓe, teskiiɓe caɗeele mum en denndaaɗe, pelliti waɗde njuɓɓudi, yeewtidde ngam safrude ɗeen caɗeele. Waɗde mbiyen ndeen fedde, miijo sosde ɗum ummorii ko e yimɓe sosɓe ɗum ɓee. Ɓe ndenndina doole maɓɓe e ngaluuji maɓɓe ngam liggododaade. Waɗde ɓeen so mballitaama, alaa ko ɓuri ɗum waɗde faayiida sabu ko nootaade konngol biyngol “weli jinngande ko duudotooɗo”. Ndiin mbaydi pelle, ene luutondiri e jooɗiiɓe tan haa nani NANN-K ene waɗa lappol, tan cosi fedde. Walla caggal nde yimɓe njoofni lappol njooɗodii e mumen, pammini ɗum en, pelliti waɗde fedde. Sikke alaa, ndee fedde, so tawii ko saabinoo dental mum en koo dariima walla woodii no wayi.
Jooni noon, en mberloto naamnal. Mbele wonaa wallude wonɓe e liggaaade ɓee, ɓuri ligginde ɓe njiɗaano liggaade ɓee. Waɗɗde eɗen mbiya mawɓe NANN-K yo tiiɗno ndaroo, mbaasa jaggirde ɗum ko bolle puuɗe. Heddii noon ko eɗen nganndi, laamɗo bonataa, ko batula bonata feere. Ko ɗuum waɗi, ko taarii Baaba Maal koo ene foti yuurniteede. Ɓee ko ɗaɓɓooɓe ko ndañi, ɓeya ko yiɗooɓe nandeede e neɗɗo mawɗo, hay woɗɓe noon ko goongɗinɓe ko yehatee koo, mbaɗa heen doole mum en no potnoo. Ɓeen noon keewaani heewde, nde tawnoo ko moƴƴi heewataa. Ko miijooji moƴƴi mballittee… Ko raɓɓiɗatnoo e ko juutatnoo e haala hee fof tan, mballen Baaba Maal e ko woni e dow mum koo.
Heddii noon, won miijotooɓe tawde Yuusu Nduur waɗii fedde mum naatii e dawrugol tan, Baaba Maal ne ma a taw ko toon fayi. En nanii jaabawol ngol, woni, “NANN-K” daranii tan ko pinal, jaŋde, e ɓamtaare to bannge faggudu”. “Waɗde nduwo-ɗen kadi” Yoo Alla sellin doole !
Malal Samba Guissé


text:
Ko adii nde naatanten daartol nokku oo, ena jojji nde njubbanten banndiraaɓe e ganndal leydi ndii, keeri mayri, leƴƴi taweteeɗi ɗoon e ɗo faggudu mumen ɓuri abbitoraade haa gooto fof daña yiyannde e diiwaan mo njiɗ-ɗen joofaade oo. Nokku biyeteeɗo Ɓunndi oo woni ko e nder leydi Senegaal. O heedtiri ko bannge funnaange-rewo, hakkunde diiwanuuji Fuuta-tooro, Galam, Bammbugu e Jolof.
Wonande koɗɗo e Fuuta–tooro, Ɓunndu tuggi ko e Caaɗngol Njorol hakkunde Demmbankaani e Seeruga haa Kaaƴe Ƴeew to bannge worgo. Rewo haa funnaange-rewo diiwaan oo, woni toon ko Maayel Fallemme (maayel tokosel e Sooninkoore). Koɗi e nokku oo ko Fulɓe, Sooninkooɓe, Manndinkooɓe, Jolfuɓe e Jaarankooɓe. To bannge faggudu, Ɓunndu wuuri ko e ndema, ngaynaaka, njulaagu e awo.
E wiyde jinnaado men Gaay Siley Manngaan to Sahre Fadduɓe, adii hoɗde e Ɓunndu ko leñol Fadduɓe ena ummorii diiwaan Jolof. Fadduɓe, nde koɗi haa wonoyi duuɓi 80, Girooɓe ngari ena ngummorii Manndeŋ, tawi ɓe ɗoon. Girooɓe ɓee koɗdi e maɓɓe kadi fotde duuɓi 80 goɗɗi, nde Alhajji Maalik Sih fuɗɗii arde ena ummorii Fuuta-tooro, tawi ɓe ɗoon.
Garal Fadduɓe e Ɓunndu
Fadduɓe peri ko to wiyetee Jolof e wuro ena wiyee Nammandiiru. E sababuuji fergo ngoo, miijooji ɗiɗi kaalaama heen:
– Miijo adanngo ngoo wiyi addani Fadduɓe ferde ko laamu ndoolndooliiwu pawanoongu e dow maɓɓe ummoraade ɓiyi baaba maɓɓe jooɗinooɗo e jappeere.
– Miijo ɗimmo ngoo (ngoon ɓuri dowlude) wiyi tagi ɓe ferde ko ngam humpitoyaade no maayde wayi. Ɓe nanatno maayde tan. Hay gooto e maɓɓe meeɗaani yiyde maayɗo saka annda no maayde wayi.
Ndeen ɓe perii, adii maayde e maɓɓe ko suka gorko. Heddiiɓe ɓee kuli, ɓe mbiyi eɓe nduttoo to ngummorinoo too. Ɓe ndeftii e cawaaje maɓɓe, ɓe ngarti haa e diiwaan ɗo ɓe koɗnoo ɗoo, wuro ngoo majjiri ɓe, ɓe ndonki yiytude ngo. Ɓe ngumpilii ko juuti, mawɗo fergo ngoo wiyetee ko Paalumpa Sammba, wiyi yo ɓe ndew e mum. O wondi e oon sahaa ko e worɓe Fadduɓe njoyo: Nguy, Mbaayaldi,Taataa Jaataa, Dalla Kirintee e Yappa Koloor
Nii woni ɓe naatti e ladde, gila Jolof ɓe ndartaaki haa ɓe naati e nokku biyeteeɗo hannde Ɓunndu oo. Ɓe naatiri e nokku oo ko bannge funnaange-worgo, ɗo wiyetee Ñagaala, ɓe njirlii e makko haa ɓe ndaloynoo. E oon sahaa, alaa fof ko e woni e nokku hee so wonaa kulle ladde e jinneeji. Jinneeji ɗii ena mbaɗi laamu cañngu, ena ngardini mawɗo mumen ena wiyee Galdaŋ. Nde Fadduɓe ɓee ngari, koɗdigal mumen e jinneeji ɗii ronki feewde, ɓe kaɓi hare juutnde, muusnde. Fitina maɓɓe ardi ko e kuɓɓugol jeynge. Ko Fadduɓe ɓee kuɓɓunoo jeynge. Ndeke ɗuum jeyanoo ko e woɗaaji jinneeji, jinneeji ɗii mettini. Nii woni, rewi woppaani, haa Galdaŋ mawɗo jinneeji ɗii betti Paalumpa Sammba, mawɗo Fadduɓe, e Maayel Fallemme tawi ena ɓoorti ñawndolle mum, ena lootoo, wari ɗum. Ndeen Paalumpa Sammba waraama, Fadduɓe heddiiɓe ɓee( Nguy, Mbaayaldi, Taataa Jaataa, Dalla Kirintee e Yappa Koloor) mbaɗi batu ngam ƴeewde peeje no njoɓtorii. E nder njiilaw maɓɓe peeje, woodi e maɓɓe ruttitiiɓe haa to nder diiwaan Jolof. Ɓe njiydi e silitigi mawɗo, baañoowo rokki sirlu no jinne wardetee e kaɓirɗe, haalani gooto e maɓɓe fof ko fotata waɗde, ɓe ngarti e Ɓunndu. No silitigi oo wiyrunoo ɓe nii, ɓe mbaɗiri noon. Ɓe tawi Galdaŋ ena jooɗii e jappeere mum hakkunde jinneeji, ɓe mbari ɗum. Batu fusi, jinneeji carondiri, gooto fof rewi tiinde mum. Fadduɓe ɓee ndiddi ɗi haa to Caanngol Meretaawol sara Tammbaa Kunndaa, hakkunde Nawde e Koccaari, nanngi heen baylo boofo ena wiyee Duusi Kuri, ngartiri. Ɓe calii warde, ɓe calii leeptude mo, ɓe ɗaɓɓiri mo yo won ɗoon, ɓe kodda e nokku hee. Jinne oo jaɓi, heddii ɗoon. O hoɗi ko e caanngol gonngol hakkunde Kaaƴel Sammba Buubu e Sahre Fadduɓe. Omo wuuri haa hannde sabu o yiyaama ɗoon e hitaande 2014 ndee e wiyde Sahrenaaɓe.
Fadduɓe ngadii hoɗde e Ɓunndu ko e Sahre Fadduɓe. Caggal hare maɓɓe e Galdaŋ, ɓe peri, ɓe ciiñtoyi wuro ena wiyee Maama Ndaw, hakkunde Wubbawol e Wuro Sule, hirnaange Kiidiira, fotde ko ena wona 15 km. Caggal ɗuum, ɓe koɗoyi to wiyetee Kummba Ndaw ( won waɗɓe ngoon wuro woni ko to bannge Muritani, sara Kaabu Gidimaka. Won wiyɓe kadi Kummba Ndaw woni ko e nder Ɓunndu). Faayiida mum tan, nde ɓe ngummii e Kummba Ndaw, ɓe payi ko Ɓulee-Banee. Ɓe ngasi ɗoon ɓunndu, ɓe koɗi. Wonɓe waɗɓe kadi wonde Ɓulee-Banee sosaa ko caggal nde Sihsihɓe ngari haa koɗi e nder Ɓunndu ndeke ɓunndu wiyeteendu ndu wonaa toon fotata wonde. Jinnaaɗo Saydu Sumaare to Wuro Himadu ena yahdi e ngoo miijo sakkitiingo. E wiyde makko, ɓunndu rokkundu Ɓunndu innde nduu fotata wotata wonirde ko bannge hirnaage Maama Ndaw, hakkunde mum e Sahre Fadduɓe walla hakkunde mum e Kaaƴel Sammba Buubu.
Mawɗo maɓɓe, caggal Paalumpa Sammba ko Kummba Ndaw wiyetee. Ko oon halfinanoo ɓunndu nduu. Heddiiɓe ɓee ko waañooɓe kulle e ɓoggooɓe ɓiɓɓe leɗɗe ko wayi no duɓɓe. Tesko-ɗen hay innde Fadduɓe ndee, ɓe paggitii nde ko e Ɓunndu. Nde ardi ko e ɓiɓɓe leɗɗe biyeteeɗe duɓɓe ɗee. Maa wonii ko gooto e maɓɓe wonnoo e woytaade heege, wiyaa yo fad haa duɓɓe paggoyanooɗe ɗee ngara (fad duɓɓe!) walla tawa ko koɗo jillinooɗo, tawi eɓe njuɗa duɓɓe, wiyi ena yaha, ɓe mbiya ɗum yo fad haa duɓɓe juɗeteeɗe ɗee ɓennda (fad duɓɓe!). Ko waawi heen wonde fof, e wiyde maɓɓe, ko konngol fad duɓɓe ngol wontoyi Fadduɓe.
To bannge tagoodi, Fadduɓe ko yimɓe timmuɓe haa ndiwti aada, ɓaleeɓe kurum, simmbareeɓe (heewɓe leeɓi ɓanndu e noppi), raɓɓiɗɓe cukuli koye. Ɓurnoo e maɓɓe nanndude e yimɓe aadoraaɓe tan ko Kummba Paddo Ndaw, lollirɗo Kummba Ndaw. Eɓe njogii gannde keewɗe ko wayi no kuyagol leydi, so ɓe njaha hakkunde nokkuuji goɗɗondirɗi walla gannde paytuɗe sirluuji joom leɗɗe en walla laadooje. Jettooɗe maɓɓe teeŋtuɗe ko Ndaw, Manngaan, Fade, Conngaan, Kontee, Cobaan e Ndoom. Kono kadi ɓe paggitiima jettooɗe goɗɗe ɗoon e nokku hee ko wayi no Daabo, Baccili e Njanoor.
Gelongal Fuuta lollirɗo Njaay Saydu Aamadu


text:
Sambayel gujjo tanum pennowo
Sambayel, Filho de Ladrão e Neto de Mentiroso
Conto Fula
Région de Matam, dép. de Matam, col. loc. de bokidiawe, village de DondouSenegal
Contador
Sadio Ndiaye
Nível
elementar
Wonno ɗoo wona wonataa ko tindol.
Wonno ɗoo ko gorko gooto nguurndam makko fof ko nguyka. Jooni noon Alla waɗi o ari e maayde o noddi debbo makko o wasiyii ɗum o wii ɗum so ɓiyam o arii ko wonno mecalam koo kaalana ɗum. Jooni noon Sambayel jibinaama yaade giƴum en. Gooto fof ina bakkoo ko wonno meccal bammum, kono noon kanko o alaa koo jaŋtii. O arti to yummako o naamndii ɗum hol ko wonno golle baaba makko giƴiiko en fof na kaala na kaala mecce baaba mum en haa heddi kanko. Yummaako jaabii mbo: “Meccal baaba maa jaraani siimtude.” O wii: “Hay so tawiino baaba am ko jogoo paɗe wonnoo yoo mi haalane”. Yummako wii mo: “Baaba maa ko gujjo wonnoo”. O wii: “Hay so ko ɗum o wonnoo bonaani.” O fini o yehi gaɗa wuro kanko e giƴiraabe makko. O tawi pooli tati, nduu na fuɗnaange nduu na hirnaange, nduu na rewo. O ruɓi o wujji wondu hakunde nduu taw wondu yeeso nduu e wondu caggal nduu tinnaani. O arti o wii yummako: “Mi fuɗɗiima wadde meccal baaba am”. O fini o finani ndawyal laamɗo ngal ngandu-ɗaa hay gooto suusaa memde. O wujji ɗum o wari o ƴetti nebam ɗam o haayni o waɗi e lehe jeeɗiɗi o suuɗi nder taarodde. Laamɗo oo fini yiilii haa maayi yiitaani ndawyal mum. Tabalde fiyaa ina naamde so alaa jiiɗo ndawyal laamɗo. Gooto fof wii yiyaani. Laamɗo noon ina jogii ɓiyum debbo, noddi sagataabe wuro. Gooto fof ari haali ko woni meccal mum. O wii dum en: “Mi nanii kono wonaa ɗum ndaartat-mi”. Sambayel gujjo ari wii mo: “Ko miin wujji ndawyal baaba maa”. Faarmata jaabi mo: “Hol ko wonata seede men?” O wii dum: “Ar fembam bannge ngoppaa bannge”. O fembi mo o jaggi sukundu ndu o holloyi baaba makko. Ndeen Sambayel yehii to yummum naamndii ɗum so tawii ko baaba mum ɓami wujjude ko meeɗi wujjude laysetaaji. Yummako wii mo ko ɗum tan o hebbini. O yehi o yaltini o wii yummako yo foog mo ha laaɓa. O yehi o soorii wuro fembi baabiraaɓe wuro ɓe fof bannge e hoore hay laamɗo.
Laamɗo noddi batu Sambayel araani. Laamɗo neli yoo Sambayel ɓii gujjo taanum penoowo noddoye. Sambayel noddoyaa wii yoo fade haa hebloo. O ari Faarmata ɓii laamɗo wii: “Baaba gujjo maa nani.” Sambayel wii: “Hol ko ngujju-mi?” Laamɗo heɓɓitii wii mo: “Ko aan wujji ndawyal am.” O wii: “Hol mo wii maa ɗum?” Faarmata wii mo: “Ko aan wujji ndawyal ngal, ina jogii fimnde laaɓnde. Sabbu aɗani fembii bannge aɗa woppi bannge.”
Sambayel wii mo: “Ii! Hay baaba kaari kay ina fembii bannge e hoore.” Baabiraaɓe ngitti kalaaji mum en tawi kañum en fof ina pembii bannge e hoore haa ari e laamɗo. Kanko o wii ɓe: “Ndaare hooram ndee so taw meeɗii wadde sukundu. Ndeɓe ngaynunoo batu fusi”. Dewel jaawando ari e laamɗo, wii ɗum: “Miɗo yiɗi yiilanaadema ndawyal maa kono maa njeenaakam.” Laamɗo yeenimo muudo kaŋŋe e muudo kaalis. O yehi galle Sambayel gujjo taanum penoowo en, koo sehil yummum. O wii ɗum: “Miin dee taanam sellaani, alaa fof to min njahaani wiyaama ko nebam ndawyal safrata ɗum.” Yummum Sambayel wii mo: “Emin njogii kay. Sambayel ina wujjunoo ndawyal, amin kaayni heen lehe jeeɗiɗi nebam. Taade Sambayel alaa ɗoo, ar mi hokku maa heen nelugel.” Omo hoota o fotti e Sambayel e damal galle hee. Sambayel ndaarii mo ndaari nebam ɗam andi wonaa meere addi mo tan wii mo: “E neene kaari ko mbaɗataa ɗam nebam?” O jaabii dum: “Taanam sellaani ngar-mii ɗoo ƴeewde nebam ngam safrude ɗum.” O wii: “Ii? Aan no mbaaɗaa wonde sehil nenam nii alaa koo hokkat maa so wonaa kal seeɗayal. Ar mi ɓeydanoy maa.” Dewel jaawando rewi e makko. Ɓe njehi haa taarodde. O foomnii mo haa weeri o heli leggal daande makko. O wii mo mi andaa goɗɗo dee, wonaa aan haaltanoyta laamɗo. Laamɗo fadi haa tampi yiyaani dewel jaawando yiyaani ndawyal nangi kaŋŋe sari e wuro. O wii kala koccuɗo ko kañum woni gujjo. Sambayel na ɗaani finaani tawo. Yummako findini mo wii mo: Sambayel, o fewjanama. Laamɗo nana finiri sarde kaŋŋe e laabi kala koccudo ko bareteeɗo, tene o waawaa waasde hoccude. Sambayel yaalti yuurnii mbedaaji. O arti e yummako o wii dum: “Ko baaba am ɓami wjjude koo mbele meeɗi wujjude paɗe e kaañeeri?” Yummako wiimo: “Wonaa ɗum mankiraɗaa.” Sambayel ƴefti paɗe muuli heen kaañeeri haa hawri ɓoornii ɗum rewi e mbeddaaji hocciri kaŋŋe oo paɗe mum haa laaɓi taw hay gooto yiyaani omo turii. Laamɗo haalanaa kaŋŋe yehii hay gooto yiyaani nawdo. Laamɗo naji. Sambayel naamditii yummum mbele ko baaba mum ɓami wujjude koo fof meeɗii wujjude laamɗo e hoore mum.
Yummiraado oo jaabi mo wii mo: “Hande noon a dawrii bone.” Sambayel wii mo: “Hande pinir-mi ko miɗo wujjoyaa laamɗo.” O lelii ha jamma kanko Sambayel o mooykinii seese o naati galle laamɗo. O tawi laamɗo ina ɗaani sara debbo mum o wujji ɗum o faari ɗum genaale. O ŋabbi e dow lekki o jiimi e mum ommo saawi kaaƴe. O wii haayre e yeeso laamɗo melep. Laamɗo diwi haa dow wii: “Ijjam! Ɗum ko woni? Hol to ngon-mi?” Sambayel jaabimo: “Ko miin Alla, ngon-ɗa ko genaale Aɗa anndi Samba?” O wii: “Sambayel ɓii gujjo taanum penoowo?” tan o wiiti mo haayre rut: “Haa mi nanta tan. A haanga? Njiɗ-mi ko Sambayel ɓii gujjo taanum penoowo mo o noddirte oo yoo iw haa laaɓa.” Laamɗo oo wii mo: “Kala deftuɗo heen maa mi waar ɗum.” O wiimo kadi: “Ɓiye biyeteeɗo Faarmata oo ndokkaa mo o resa ɗum. Laamu maa nguu peccaa e hakunde laamo-ɗaa baŋnge o laamoo baŋnge. So ɗum alaa mi war maa.” O wiiti mo haayre melep. Laamɗo wi mo jaɓi. Sambayel wii mo: “Muɓɓaa gite maa, so ɗum alaa miin Alla kalla nde njii-ɗaa kam kaa maayowo.”
Laamɗo muɓɓi gitte mum haa yetti galle mum tawi debbo mum ina ɗaani wii ɗum: “Kellal, ar fin, ko Alla wujjunoo kam.” Weeti laamɗo neli yoo Samba noddoye tan woodi biiɗo: “Sambayel gujjo taanum penoowo?” Ndeen o wii noon tan laamɗo wii: “Kirseemo”. O hirsaa. Samba noddoyaa tawaa ina ɗaanii. O wii nellaaɗo oo yoo yaa haa o hebloo. Nelaaɗo arti haalani laamɗo. Laamɗo yamiri yoo Samba fade. Nii Samba fadaa haa ari. Laamɗo wii mo hokkii mo baŋnge e wuro yoo laamo e ɓiyum biyeteeɗo Faarmata oo yoo res ɗum. Kadi yoo anndu kala biituɗo mo “Sambayel gujjo taanum penoowo” koko waretee. Nii Samba laamorii baŋnge e wuro, resi ɓii laamɗo, natti noddireede Sambayel gujjo taanum penoowo.
Ndiwaa ɗoo ɗakkaa ɗoo.